Η Γωνιά του Cult: 2017\nΣύμφωνα με τους ειδικούς, το γεγονός ότι αυξάνεται η κατάθλιψη τις ημέρες των Χριστουγέννων, οφείλεται σε μεγάλο βαθμό στα οικογενειακά τραπέζια και συγκεντρώσεις. Τα μέλη αυτών έχουν αναλυθεί στο παρελθόν σε αντίστοιχα άρθρα (εδώ), οπότε σηκωνόμαστε διακριτικά από αυτά, με το πρόσχημα του να πιούμε νερό και εξαφανιζόμαστε, ενώ οι υπόλοιποι συγγενείς τσακώνονται ή αδειάζουν πιάτα και ποτήρια ή χωρίς το διαζευκτικό ανάμεσα. Στο σημερινό κείμενο αφήνουμε μελομακάρονα και κουραμπιέδες (δίπλες έχουμε ήδη), σκουπίζουμε τα χέρια μας με τρόπο πίσω από τα γόνατα του τζην και καταπιανόμαστε με την «ωραιότερη εποχή του χρόνου», την οποία αγαπάμε παρόλες τις υπερβολές της.\nΤα Κάλαντα για τα παιδιά είναι μια αγαπημένη δραστηριότητα, κάτι πολύ λογικό. Όσο είσαι παιδί βρίζεις όλους αυτούς που είτε δεν σου ανοίγουν την πόρτα είτε ανοίγουν και δίνουν από φρούτα/γλυκά μέχρι πολύ λίγα χρήματα. «Είστε 8 παιδάκια; Ααα, πάρτε αυτό το 1 ευρώ να μοιραστείτε, με κάποια διαίρεση που δεν θυμάμαι καν πως βγαίνει». Όταν, όμως, περνάς στην άλλη πλευρά της πόρτας, τα πάντα αλλάζουν. Ας πούμε ότι έχεις περάσει το στάδιο του φοιτητή που δεν ανοίγεις την πόρτα ούτε στον Άγιο Βασίλη (-Μα σας φέρνω δώρα, ανοίξτε! -Άσε ρε γέρο, για τα κοινόχρηστα θα ‘σαι) και ανοίγεις την πόρτα. Σκέφτεσαι εσένα ως παιδί, λες «έλα μωρέ τα ταλαίπωρα, κι εγώ έτσι ήμουν» και τους λες «πείτε τα». Καλύτερα να αναγκαζόσουν να μιλήσεις σε κάποιον άγνωστο σε πάρτι, αφού δεν ξέρεις τι να κάνεις όση ώρα τα λένε. Να χαμογελάς ευγενικά; Να κάνεις πως ψάχνεις τα χρήματα που θα τους δώσεις, ώστε να μην υπάρχει αυτή η αμηχανία; Να κοιτάς τα παιδάκια; Σε ποια στροφή πρέπει να τα κόψεις ώστε να μην φανείς είτε πολύ βιαστικός είτε εκείνες οι κωλόγριες που σε έβαζαν να το πεις ολόκληρο; («Θέλετε τα ωραία μου λεφτάκια; Θα το πείτε ολόκληρο τότε. Μουαχαχαχα»). Bonus (malus) οι γιαγιάδες που δεν δίνουν χρήματα, αλλά κάποιο σοκολατάκι, μανταρίνι ή κάτι άλλο με ελάχιστη αξία στο χρηματιστήριο καλάντων. «Νίκο πάρε μερικά μανταρίνια από την λαϊκή, θα έρχονται τα παιδιά, να έχουμε κάτι να φιλέψουμε». Πιθανότατα ο Νίκος πλήρωσε για τα μανταρίνια στην λαϊκή με αλεύρι που αντάλλαξε ή κάποια κάστανα.\nΠολλές ακτιβιστικές οργανώσεις αναφέρουν ότι οι υπέυθυνοι από το Γκουαντάναμο επισκέφθηκαν τα Jumbo για να πάρουν ιδέες για βασανιστήρια και πλέον το «Θα πλέξω τούλι» από την Καίτη Γαρμπή έχει πάρει τη θέση του εικονικού πνιγμού, ως το αγαπημένο βασανιστήριο. Η αλήθεια είναι ότι τα χριστουγεννιάτικα τραγούδια δεν είναι άσχημα, το αντίθετο, είναι ωραία και διασκεδαστικά. Αλλά όταν ξεκινάς να ακούς τα ίδια τραγούδια εδώ και χρόνια από τα μέσα Νοέμβρη μέχρι τα μέσα Ιανουαρίου, παντού και συνέχεια, μάλλον μπουχτίζεις. Αυτό το ταλαίπωρο “Last Christmas” του μακαρίτη έχει ακουστεί περισσότερες φορές και από όλα τα τραγούδια των Scorpions μαζί στους ελληνικούς «ροκ» σταθμούς. Τα χριστουγεννιάτικα τραγούδια ακούγονται παντού, χωρίς οίκτο και κυρίως χωρίς μέτρο: Ραδιοφωνικοί σταθμοί, καφετέριες («Μα γιατί να τραγουδήσω τα κάλαντα μαζί σας κύριε μου, έναν καφέ μπήκα να πάρω»), καταστήματα με ρούχα, ενώ πολλοί υποστηρίζουν ότι ακόμα και το καζανάκι αυτές τις ημέρες τρέχει σε ρυθμό «ω έλατο», δυστυχώς χωρίς την αντίστοιχη μυρωδιά.\nΜε τους πιο υπερβολικούς να ξεκινάνε τις σκέψεις εκεί, μετά την 28η Οκτωβρίου και την υλοποίηση μέσα Νοέμβρη, ο στολισμός του δέντρου και του σπιτιού προσδίδει την απαραίτητη «ζεστασιά» για τις ημέρες, παρόλο που έξω μπορεί να έχει 30 βαθμούς τον Νοέμβρη. Στα σπίτια, αλλά κυρίως στις εταιρείες, ο στολισμός του δέντρου γίνεται με την αρωγή όλων («Τάκη έλα να βάλεις κι εσύ μια μπάλα για το καλό»), αλλά το ξεστόλισμα και μάζεμα είναι πιο μοναχικό κι από τη ζωή ερημίτη καλόγερου. Στις εταιρείες τα δέντρα παραμένουν στολισμένα μέχρι και την Τσικνοπέμπτη ή μέχρι να τα μαζέψει κάποια ταλαίπωρη καθαρίστρια, στους δρόμους τα στολίδια μένουν έτσι μέχρι του χρόνου («ε κάπου δεν θα έχουν Χριστούγεννα τώρα;») ή μέχρι να χαλάσουν, ενώ στο σπίτι εξαρτάται από το αν μένεις με τους γονείς σου ή μόνος σου. Στη δεύτερη περίπτωση, το μάζεμα γίνεται μόνο όταν σου έχουν σπάσει τα νεύρα οι πλαστικές πράσινες βελόνες που βρίσκεις σε όλο το σπίτι και σε όλες τις κάλτσες σου, με ρυθμούς βαριεστημένης χελώνας κι ενώ σταματάς κάθε 5 λεπτά για να χαζέψεις στην τηλεόραση, στο κινητό ή ακόμα και εκείνο τον κόκκο σκόνης που πέφτει σιγά – σιγά. Κι ενώ έχεις πάρει ένα σχετικά αξιοπρεπές σε μέγεθος και πλαστικούρα δέντρο, που δεν μοιάζει σαν να ξέφυγε από το σετ «Η Barbie κάνει Χριστούγεννα», βλέπεις κάτι σπίτια που το μέτρο είναι άγνωστη λέξη. Πλαστικοί Άγιοι Βασίληδες να κατεβαίνουν με σκοινιά από τα μπαλκόνια (που με την υπερβολή τους δεν είμαι σίγουρος ότι είναι πλαστικοί), λαμπάκια για να φωτίσεις το σπίτι του Πατούλη, ένα μικρό χωριό στην Αφρική ή να σε βλέπουν οι αστροναύτες («Ground Control to Major Tom, βλέπω το σπίτι των Παπαδοπουλαίων») και όλα αυτά απέξω μόνο. Φαντάζομαι το εσωτερικό θα είναι διακοσμημένο με την ίδια στοργή και εξτραβαγκάντσα, με πλαστικούς Άγιους Βασίληδες να χέζουν σε μια πλαστική λεκάνη ή κάτι αντίστοιχο. Τα λαμπάκια που καλύπτουν κάθε τοίχο του μπαλκονιού πάντα αναβοσβήνουν σε διάφορα σχέδια και χρώματα, οδηγώντας τους 3 μάγους με τα τάμπλετ στο σπιτικό («Μαρίκα μη ξεχάσουμε να ειδοποιήσουμε την ξαδέρφη σου να μη φέρουν μαζί τον επιληπτικό Γιωργάκη κι έχουμε τα ίδια και φέτος»).\nΤα πάντα τα Χριστούγεννα είναι γεμάτα κόσμο. Τα ΜΜΜ, οι δρόμοι, τα μαγαζιά, τα bar, οι τράπεζες, τα κρεοπωλεία, τα supermarket, όλα. Το μόνο που είναι άδειο είναι οι τσέπες, γιατί κάτι το δώρο, κάτι τα δώρα, κάτι τα τέλη, έρχονται τα Χριστούγεννα και εκεί γύρω στις 23 αρχίζεις και ανάβεις τον προβολέα που καλεί τον Batman σε σχήμα άστρου Βηθλεέμ, μπας και ξεστρατίσει κάνας μάγος προς το μέρος σου και τη βγάλεις. Το να πιείς ποτό είναι αδύνατο, εκτός αν απολαμβάνεις τον αγκώνα κάποιου στα πλευρά σου («Μα προς θεού κύριε, μην ενοχλείστε, απολαμβάνω τον αγκώνα σας στα πατσά μου»), το να μετακινηθείς με τα Μέσα χωρίς την ανάσα κάποιου στο πρόσωπο σου είναι αδύνατο, ενώ θα μπορούσε να υπάρχει ως adventure game το «πάω τις σακούλες με τα δώρα σπίτι με τον ηλεκτρικό, χωρίς να γίνουν ακορντεόν».\nΤο εορταστικό τραπέζι δεν έχει πληθυντικό αριθμό, είναι κάτι σαν ποίημα της Κικής Δημουλά ή μια αφηρημένη έννοια γενικά. Δεν έχει πληθυντικό, γιατί κάθε μέρα είναι σαν να μη σηκώθηκες ποτέ από το τραπέζι. Από το πρωί με τα μελομακάρονα-κουραμπιέδες, περνάς στην μεσημεριανή επίθεση σε κρασιά και φαγητά σαν τσιμπούσι στο γαλατικό χωριό, κάνεις ένα διάλειμμα το απόγευμα για να κοιμηθείς λίγο, ξυπνάς με ένα γλυκάκι και καφέ και το βράδυ περιδρομιάζεις ό,τι γλίτωσε από το μεσημέρι. Αναλόγως του σπιτιού και της οικογένειας, μπορεί να ισχύει και το αντίστροφο, να τρως δηλαδή το βράδυ τα πάντα και το επόμενο μεσημέρι τα «υπολείμματα». Δύο είναι οι πεποιθήσεις του λαού σχετικά με το εορταστικό φαγητό που έχουν περάσει μέσω λαϊκών δοξασιών μέχρι τις μέρες μας: α. Το μόνιμο φούσκωμα που σε συνοδεύει κατά τις γιορτές περνάει μόνο με περισσότερο φαΐ και β. Το γλυκό πάει σε διαφορετικό στομάχι από το φαγητό, οπότε μπορείς να το φας όσο σκασμένος κι αν είσαι. Τα παραπάνω συναντώνται σε δημοτικά τραγούδια, σε τραγούδια της τάβλας και σε κάποιους στίχους του Ερωτόκριτου.\nΤα εορταστικά προγράμματα της τηλεόρασης σε συνοδεύουν πριν, κατά τη διάρκεια και μετά το τραπέζι, βοηθώντας τους συγγενείς να μην μιλάνε μεταξύ τους ή έστω, αν είναι από τις οικογένειες που μιλάνε, να βρίσκουν θέματα που να σπάνε τη σιωπή, ή έστω τα ταμπού («Μα είναι δυνατόν να μην ήξερε ποια χαστούκισε τη Λιάνη;»). Τα εορταστικά προγράμματα είναι συνήθως τηλεπαιχνίδια με «διάσημους» καλεσμένους στη θέση των παικτών, οι οποίοι μάλιστα πάντα έχουν τόσες καλές γνώσεις, χιλιοπαιγμένα εορταστικά επεισόδια αρχαίων σειρών («Πάλι αυτό με τον Οδυσσέα και τον χριστουγεννιάτικο Πολύφημο;»), χριστουγεννιάτικες ταινίες που τις έχεις δει πιο πολλές φορές κι από τον εαυτό σου στον καθρέφτη και εορταστικά προγράμματα με χορό, τραγούδι, κρασί, μοντέλα και χριστουγεννιάτικους σκούφους, γυρισμένα από τον Απρίλιο στην καλύτερη των περιπτώσεων. Bonus τα στοιχήματα, για το πόσο έξω θα πέσει στον χρόνο ο Καμίνης, κατά την καθιερωμένη αντίστροφη μέτρηση της παραμονής Πρωτοχρονιάς.\nΈφτασαν τα Χριστούγεννα κι οι γιορτινές μέρες, οπότε η στήλη φροντίζει να ακολουθεί το πνεύμα αυτών από κοντά, σαν μύωπας stalker και με την κριτική ματιά του Οιδίποδα μετά τη Παπακαλιατική συνεύρεση. Ο πρόλογος υπάρχει μόνο για να μας βάλει στο κλίμα μετά το διάστημα απουσίας, που αν ήμασταν ακόμα στο σχολείο θα μας είχε αφήσει στην ίδια τάξη 14 φορές και θα έκανε τα άλλα παιδάκια να μας μιλάνε στον πληθυντικό και να μας προσφέρουν τη θέση τους στο σχολικό. Ας δούμε πράγματα της καθημερινότητας μας, που είναι από αστεία μέχρι γραφικά ή και τα δύο μαζί.\nΑσανσέρ και Μετρό\n«Ο ανελκυστήρας στο σταθμό Πευκάκια δεν λειτουργεί προσωρινά, λόγω τεχνικού προβλήματος», με τη συγκεκριμένη ανακοίνωση να γίνεται σε καθημερινή βάση με διαφορετικό σταθμό κάθε φορά. Φημολογείται ότι υπάρχουν κάποια σκοτεινά υπόγεια στην Αθήνα που μπορείς να στοιχηματίσεις για το ποιο ασανσέρ δεν θα λειτουργεί την επόμενη μέρα. Αν και με τις αποδόσεις που δίνουν οι μπούκερ για τον «Ευαγγελισμό», δεν νομίζω ότι αξίζει ιδιαίτερα. Οι Μάγιας είχαν προφητέψει σε κάποιο αρχαίο κείμενο, ότι όταν τα ασανσέρ του μετρό λειτουργήσουν όλα μαζί, ένα φαινόμενο σπάνιο σαν την ευθυγράμμιση 28 πλανητών από διάφορα σύμπαντα, θα πλησιάζει η Μέρα της Κρίσης ή το Τέλος του Κόσμου, χωρίς τον Σβαρτζενέγκερ.\nΤο να έφερνες ταπεράκι με φαγητό στη δουλειά, πριν λίγα χρόνια, ισοδυναμούσε με ανακήρυξη σου από τους πιο ακραίους σε φτωχό, από τους πιο μετριοπαθείς σε γραφικό και επέφερε τον ισόβιο αποκλεισμό σου από κοινές συναδελφικές εξόδους, κάτι όχι απαραίτητα κακό. Τα πράγματα άλλαξαν με την έλευση των πρώτων Ελ, ώπα λάθος site. Τα πράγματα άλλαξαν με την έλευση των πρώτων μνημονίων και πλέον το lunchbag αποτελεί το απαραίτητο αξεσουάρ κάθε εργαζομένου που σέβεται τον εαυτό του και την τσέπη του. Όλα αυτά τα ταπεράκια έχουν ως σημείο συνάντησης το εστιατόριο ή κάποιον αντίστοιχο κοινόχρηστο χώρο, οπότε, αναγκαστικά, οι άνθρωποι που τα συνοδεύουν, καλούνται να φάνε μαζί. Εξαίρεση αποτελούν οι εργαζόμενοι που λογικά πάσχουν από κάποια χρόνια ρινίτιδα και δεν μυρίζουν ή κάποια χρόνια σταρχιδίτιδα και δεν γαμιέται, οπότε ανοίγουν το τάπερ εκεί στο γραφείο, εξαπολύοντας στο χώρο μυρωδιές βραστού κουνουπιδιού αναμεμειγμένες με στιφάδο και sos από σήματα μορς.\nΜια από τις πιο συμπαθείς κατηγορίες είναι αυτοί που τρώνε το μεσημεριανό τους από τις 11-12 το πρωί. Λογικά οι συγκεκριμένοι, ανεξαρτήτως ηλικίας, έχουν συνταξιοδοτηθεί, αλλά δεν τους το έχει πει κανείς, με αποτέλεσμα να έχουν αποκτήσει συνήθειες ηλικιωμένων. Η απάντηση «μα πεινάω» είναι άκυρη σαν παλιό χάρτινο εισιτήριο ΟΑΣΑ. Κι εγώ πεινάω άνθρωπε μου, φάε ένα τοστ ή ένα φρούτο μέχρι η ώρα να πάει «είμαι κάτω από 80 ετών».\nΗ κατηγορία εργασιακών συνδαιτημόνων που βρίσκω πιο ενδιαφέρουσα από όλες είναι οι «όλα μέσα». Έχεις φέρει φακές, παραδείγματος χάριν. Καλώς μέχρι εδώ. Έχεις φέρει και τα απαραίτητα περιφερειακά αυτών (φέτα, ψωμί, ελιές, σαρδέλες κλπ) και ακόμα πιο καλώς μέχρι εδώ. Αποφεύγεις ηλίθια σχόλια μη αστείων συναδέλφων για δισάκι και άλλα τέτοια και κάθεσαι να φας χαζεύοντας γύρω και κάνοντας ηχηρά «σλουρπ» με κάθε κουταλιά. Ο διπλανός σου έχει φέρει ακριβώς τα ίδια, με μια μικρή διαφορά: Τα έχει βάλει όλα μέσα στις φακές. Σαρδέλες, φέτα, παπαριασμένες μπουκίτσες ψωμιού και ίσως κάποιο ρόδι από συνταγή του Πετρετζίκη κολυμπάνε στις φακές με την χάρη αλιγάτορα σε βάλτο. Πάντα θέλω να χαϊδέψω στο κεφάλι αυτούς τους ανθρώπους, για να δω αν θα ξαπλώσουν ανάσκελα για να τους χαϊδέψω και την κοιλιά ή έστω να τους προσκαλέσω σπίτι για να δω πόσες φορές θα γυρίσουν γύρω από τον καναπέ και θα τον μυρίσουν, πριν τελικά κάτσουν.\nΧαιρετούρες στο γραφείο\nΈνα από τα πιο γραφικά πράγματα όταν δουλεύεις σε εταιρεία με αρκετούς ή πολλούς εργαζομένους είναι οι ατέρμονες χαιρετούρες. Όλη σου η μέρα είναι ένας χαιρετισμός. Μπαίνεις το πρωί και καλημερίζεις τους πιο κοντινούς. Κάθε ένας που έρχεται λέει καλημέρα και απαντάς. Πήγε 10, δίψασες, πας να βάλεις νερό από τον ψύκτη και πετυχαίνεις τον τύπο που καλημέρισες 1 ώρα πριν και τον ξαναχαιρετάς ή κάνεις το διεθνές σήμα χαιρετισμού με τα σηκωμένα φρύδια. Πας τουαλέτα και πάλι χαιρετάς κόσμο, μπαίνοντας, βγαίνοντας και κατά τη διάρκεια. «Τι γίνεται; Τι κάνεις Νίκο;». Τι να κάνει ο Νίκος; Πριν μια ώρα σου είπε ότι είναι καλά. Λες και η αυτόματη απάντηση δεν είναι πάντα «Μια χαρά, εσύ;». Δεν πα να έχει πεθάνει η γάτα σου, να έχεις χωρίσει, να έχεις λοίμωξη του αναπνευστικού και να αναπνέεις σαν τον Καρρά. Αν κάποιος σε ρωτήσει τι κάνεις, θα απαντήσεις αυτομάτως «Μια χαρά». Τα εργασιακά παράδοξα σταματούν εδώ, καθώς τους αξίζει ξεχωριστό άρθρο.\nΤα τρέιλερ ταινιών\nΠιστεύω ότι αν τα τρέιλερ ταινιών διαρκούσαν ένα-δύο λεπτά παραπάνω, δεν θα χρειαζόταν καν να δει κάποιος την ταινία. Ήδη, έχοντας δει το τρέιλερ έχεις σχεδόν δει την ταινία, έχεις «φάει» τα σπόιλερ και μένει μόνο να μάθεις το τέλος. Αν έσβηνες τα φώτα κι είχες έναν τύπο δίπλα σου να στέλνει μηνύματα την ώρα που βλέπεις το τρέιλερ, με όσο το δυνατόν πιο φωτεινή οθόνη, κι άλλον έναν (ή τον ίδιο, ας μην ανεβάζουμε χωρίς λόγο το μπάτζετ) να μασουλάει πατατάκια δυνατά , θα είχες εξασφαλίσει όλη την εμπειρία του σινεμά από το σπίτι σου.\nΜια γκρίνια για το Καλοκαίρι\nΟι περισσότεροι από εμάς κάνουν αυτή την περίοδο τις καλοκαιρινές τους διακοπές, άλλοι ετοιμάζονται με την προσμονή φαντάρου που ετοιμάζεται να απολυθεί και άλλοι έχουν γυρίσει με το μαύρισμα στο δέρμα, το μαύρισμα στην ψυχή και τον φθόνο στο μάτι για τους υπόλοιπους που μετράνε αντίστροφα. Καλό το καλοκαίρι, οι παραλίες, το καρπούζι, τα «μπάνια του λαού» και τόσα άλλα που είναι συνυφασμένα με τα καλοκαίρια μας, αλλά υπάρχουν τόσα πολλά πράγματα που ενοχλούν έναν μέσο άνθρωπο το καλοκαίρι, πόσο μάλλον κάτι γερογκρινιάρηδες σαν τον γράφοντα που ψάχνει ευκαιρία να γκρινιάξει.\nΟ Καιρός (όχι γαρ εγγύς)\nΑπό τις 90 μέρες του καλοκαιριού θα έχει καύσωνα τις 62 μέρες που πηγαινοέρχεσαι στη δουλειά με τα Μέσα Μαζικής Μεταφοράς. Τις 18 μέρες που είναι Σαββατοκύριακα θα βρέχει ή ο ουρανός θα θυμίζει την Mordor λίγο πριν ξεκινήσεις με τη συντροφιά του Δαχτυλιδιού. Τις 5-10 μέρες που θα πας διακοπές σε κάποιο νησί, τα μελτέμια θα σου παίρνουν το κεφάλι με τον αέρα, θα παραγουλιαστείς σαν χταπόδι από το κύμα πηγαίνοντας στο νησί, η άμμος θα σε μαστιγώνει με διαθέσεις σαδίστριας αφέντρας και οποιαδήποτε βουτιά στην ανακατεμένη θάλασσα θα σε κάνει να βγαίνεις από μέσα καλυμμένος με φύκια, άμμο για να χτίσεις 2 καστράκια στο μαγιό και σε οποιοδήποτε σημείο μπορεί να μπει και με σουβενίρ το πάνω μέρος του μαγιό μιας κυρίας.\nΑυτοί που έρχονται δίπλα σου στις παραλίες\nΛογικά είναι οι ίδιοι που έρχονται ακριβώς δίπλα σου στην (άδεια) αποβάθρα του μετρό/ηλεκτρικού, όλο τον υπόλοιπο χρόνο. Το καλοκαίρι που δεν χρησιμοποιούν Μέσα Μαζικής Μεταφοράς, πρέπει με κάποιον τρόπο να εκνευρίζουν τους υπόλοιπους, οπότε τι πιο απλό από το να πας να μπαστακωθείς με όλο το σόι δίπλα σε ένα ζευγαράκι που κάθεται ήσυχο σε μια γωνιά. Η παραλία είναι σχεδόν άδεια, ο ήλιος ζεστός, η θάλασσα ήρεμη κι εσύ απολαμβάνεις την ήρεμη μοναξιά του τοπίου, τη νωχελική ραστώνη του καλοκαιριού και τον χαλαρωτικό ήχο από το ήρεμο πλαφ πλαφ που κάνει η θάλασσα. Η κοπέλα σου έχει βγάλει το πάνω μέρος του μαγιό (στην καλύτερη) ή (στη χειρότερη) είστε και οι δύο σαν τους πρωτόπλαστους, λογικά με αρκετά λιγότερη τρίχα από αυτούς, απολαμβάνοντας τη θάλασσα και ο ένας τον άλλον. Μέσα σε δευτερόλεπτα τα πάντα αλλάζουν, όταν μια θορυβώδης οικογένεια κάνει την εμφάνιση της και για κάποιον ανεξήγητο λόγο αποφασίζει να έρθει ακριβώς δίπλα σου. Ο μπαμπάς ρουφάει την κοιλιά και ρίχνει λάγνες ματιές προς την κοπέλα σου, η μαμά σχολιάζει αρκετά δυνατά για να είναι σίγουρη ότι ακούγεται μέχρι εκεί για τους ξετσίπωτους, τα παιδιά έχουν ρίξει νερό σε όποιον και ό,τι βρίσκεται σε ακτίνα χιλιομέτρων και η γιαγιά κι η θεία μουρμουράνε διάφορα ακατάληπτα, καθώς απλώνουν όλη την προίκα τους για την μία ώρα που θα κάτσουν. Η χαλαρή και ερωτική διάθεση έχει πετάξει για θερμότερα κλίματα και εσύ μένεις να ακούς φωνές για κεφτεδάκια, «να μην πάτε στα βαθιά», τρανζιζστοράκι να παίζει τοπικό σταθμό με πολύ έκο και ο χρόνος απομάκρυνσης σου από την παραλία, θυμίζει Παρασκευή 16:59 στο γραφείο.\nΠρώτα εμφανίστηκαν οι κλαρινογαμπροί. Στη συνέχεια, έκαναν την εμφάνιση τους οι κλαρινογκόμενες. Οι συγκεκριμένες φυλές άρχισαν να λυμαίνονται τα bar, τις παραλίες και όλα τα υπόλοιπα μέρη που συχνάζαμε οι υπόλοιπες. Στα αντρικά μπλουζάκια με V βαθύ σαν τη φωνή του Barry White, ήρθαν να προστεθούν οι γυναικείες παντόφλες της γιαγιάς με το χιαστί δέσιμο πάνω και τον χοντρό πάτο κάτω. Οι δικαιολογίες «πήγα να ψωνίσω και δεν υπήρχε κάτι που να μην είναι έτσι» είναι απλώς αστείες και δεν μπορούν να ληφθούν σοβαρά. Όποιος θέλει βρίσκει. Τόσες γυναίκες ψωνίζουν ακόμα λευκά σώβρακα για τους συζύγους τους. Δεν θεωρώ ότι είμαι αντιπροσωπευτικό δείγμα του «κανονικού», καθώς είμαι ο τύπος που θα φορέσει τα all-star του για να πάει στη θάλασσα, αλλά εσπαντρίγιες; «Ρε φίλε είναι ένα απλό δροσερό παπούτσι, τι να φοράω καλοκαιριάτικα; Κλειστό παπούτσι;» είπε και έβαλε στο πατάρι τα αθλητικά παπούτσια (προορισμένα για ποδόσφαιρο, μπάσκετ ή μαραθώνιο) με την κάλτσα, που φορούσε όλα τα καλοκαίρια, μέχρι πριν 2 χρόνια. Οι κλαρινογαμπροί αναπαράγονται τους ζεστούς καλοκαιρινούς μήνες, με την κορύφωση της διαδικασίας να περιλαμβάνει άπλωμα λαδωμένων γραμμωμένων κοιλιακών σε ξαπλώστρα, πολύχρωμα ρούχα και μαγιό με φοίνικες που προσελκύουν τα θηλυκά, κουρέματα ξεπατικωμένα από άρειους εκπροσώπους της νεολαίας του Χίτλερ και άλλα πολλά. Κυνηγούν σε κοπάδια και προσπαθούν να απομονώσουν κλαρινοθηλυκά, ώστε να ζευγαρώσουν. Τα κλαρινοθηλυκά είναι εύκολα αναγνωρίσιμα από το βάψιμο Kim Kardashian, την κατοχή κάποιου αντικειμένου με ροζ φλαμίνγκο και άλλα τέτοια που μπορείς να διαβάσεις στη Βίβλο της κλαρινοφυλής «Πώς να είστε ακριβώς ίδιοι με όλους τους άλλους».\nΟι 2 εβδομάδες κοντά στον 15Αύγουστο είναι η ευκαιρία πολλών να πάνε διακοπές και η ευκαιρία άλλων να βγάλουν τα «σπασμένα» όλης της χρονιάς. Είναι κατανοητή η ανάγκη των ιδιοκτητών μαγαζιών, ξενοδοχείων και άλλων συναφών με τον τουρισμό επαγγελμάτων να εκμεταλλευτούν την καλοκαιρινή περίοδο, αλλά μέχρι ενός ορίου. Ξέρεις ότι εκεί που θα πας, θα πληρώσεις «βαπορίσιο» το κάθε τι, αλλά όχι και 3 ευρώ το πιτόγυρο. Το δωμάτιο που νοικιάζεις για 80€ το βράδυ, θα έκανε τα 3 αστέρια του να φύγουν μόνα τους από την ντροπή τους και το ποτό που πληρώνεις 10€ σε κάνει να νιώθεις σαν ιθαγενής που μόλις αντάλλαξε 3 πεδιάδες για ένα καθρεφτάκι και λίγο «νερό που καίει». Στα μέρη αυτά και ως τουρίστας, θα συναντήσεις τους τύπους «έχω πάντα προτεραιότητα στο χωριό μου» και θα διαπιστώσεις ότι μερικές φορές τα σήματα υπάρχουν μόνο για διακοσμητικούς λόγους.\n-Μα είχες STOP!\n-Άσε μας ρε φίλε έρχεσαι μια εβδομάδα εδώ και θα μου πεις κιόλας ότι έχεις προτεραιότητα. Ήμουν όλο το χειμώνα εδώ\nΚαλοκαιράκι: Μαγιό όλη μέρα, ανοιχτά παράθυρα να μπαίνει η βραδινή δροσιά, μυρωδιά από βασιλικό, καρπούζι στο μπαλκόνι, η τηλεόραση του δίπλα στη διαπασών και φυσικά δεκάδες έντομα και διάφορα ιπτάμενα πράγματα που κάνουν επιδρομή με την αυταπάρνηση Ιάπωνα Καμικάζι. Το μεσημέρι θα είναι μύγες διαφόρων μεγεθών και ονομάτων με δεύτερο συνθετικό το –μυγα και βασικό συστατικό την ενόχληση και το βούισμα. Ειδικά αν προσπαθήσεις να κοιμηθείς λίγο, μετά τα 8 γεμιστά (αυστηρά πάντα με κιμά), το ένα κιλό φέτα και την μισή φραντζόλα ψωμί που ρούφηξε οποιοδήποτε ίχνος λαδιού υπήρχε στο πιάτο, που σου έφεραν μια σχετική νύστα η μύγα θα σε ξυπνάει ανά δέκα λεπτά με το ενοχλητικό της βούισμα και την προσγείωσή της σε οποιοδήποτε ακάλυπτο μέρος του σώματος σου. Ιπτάμενες κατσαρίδες, που πεθαίνουν πιο δύσκολα κι από τον Chuck Norris σε οποιαδήποτε ταινία του, προσθέτουν την απαραίτητη ενόχληση και σιχασιά και βάζουν μερικές πινελιές τρόμου για τις πιο ευαίσθητες ψυχές. Αυτοί που έχουν βιώσει τον τρόμο, θα σου πουν, ότι αυτό που τους έκανε να χάσουν τα λογικά τους, δεν ήταν άλλο από το «κρακ» που ακούστηκε όταν την πάτησαν. Μέλισσες και σφήκες σου κρατάνε συντροφιά στις παραλίες και κατά τη διάρκεια του φαγητού. Το βράδυ διάφορα κουνούπια και άλλοι ιπτάμενοι ξενύχτηδες θα κάνουν παρέα στο δέρμα σου και αφού κεράσεις σιτρονέλα, φιδάκι και άλλα χημικά, θα πάρουν και γεύση από το ποτό σου ή θα αυτοκτονήσουν εκεί. Να αυτοκτονήσεις στο νερό μου ρε γαϊδούρι, στο ποτάκι μου πρέπει;\nΤα μαγαζιά που καταλαμβάνουν όλη την παραλία\nΚαταλαβαίνω την ανάγκη να υπάρχει στην παραλία ένα μαγαζί που να αγοράσεις ένα νεράκι, έναν καφέ και κάτι να φας. Δεν καταλαβαίνω την ανάγκη να είσαι μόνιμα ξαπλωμένος σε μια ξαπλώστρα, η οποία, μάλιστα, κάθε χρόνο που περνάει γίνεται και πιο «καναπαδέ». Πλέον βλέπουμε ξύλινα παραπήγματα ικανά να στεγάσουν μια μικρή οικογένεια, με κουνουπιέρες, ντουλαπάκια αποδυτηρίων και άλλες υπερβολές. Με ενοχλεί να έχει καταληφθεί σχεδόν όλη η παραλία από ένα μαγαζί, αφήνοντας ελάχιστο χώρο στις δύο άκρες για τους υπόλοιπους λουόμενους, οι οποίοι δέχονται βλέμματα αποδοκιμασίας που κάθονται «εκεί στην άμμο» και όχι σε κάποια υπερλούξ ξαπλώστρα. Η μουσική από lounge κονσέρτο για 2 ασανσέρ και mall, μέχρι νταπα ντουπα ως το τέλος των καιρών, αποτελεί το αναγκαστικό soundtrack της βουτιάς σου. Απαραίτητο συνοδευτικό όλων αυτών είναι οι τύποι με τις ρακέτες, οι οποίοι θα προσπαθήσουν να τραβήξουν τα βλέμματα των θηλυκών με περίτεχνες (κατά τη γνώμη τους) ενέργειες και βουτιές στην άμμο γεμάτες αυτοθυσία, που στο μυαλό τους θα φιγουράριζαν άνετα ως φωτογραφικά ενσταντανέ. Πήγαινε λίγο πιο δίπλα ρε άνθρωπε και κάνε ό, τι θες, πρέπει να παίζεις μέσα στην μούρη μου; Καμία δεν είπε ποτέ «Αχ αυτός ο τύπος παίζει καταπληκτικά ρακέτες, φαντάσου πως θα κάνει σεξ», οπότε ή παίξε σαν άνθρωπος ή πήγαινε πιο δίπλα.\nΤα καλοκαιρινά «χιτάκια»\nΚάθε καλοκαίρι τα αυτιά μας πρέπει να βασανίζονται από κάποιο hit, το οποίο έχει δημιουργηθεί ακριβώς γι’ αυτόν τον λόγο. Το «Η πιο όμορφη σε όλη την Ελλάδα» και τα άπαντα του Παντελίδη μετατράπηκαν σε Despacito και «Ξημερώματα δίνεις δικαιώματα» και το μυαλό μας σε πουρέ. Θα πρέπει αναγκαστικά να τα ακούσεις σε διάφορα μαγαζιά, διάφορες εντάσεις και διάφορα ουρλιαχτά από εκστασιασμένους (μεθυσμένους) θαμώνες. Τα ελληνικά κομμάτια θα ακούσεις τους γύρω σου να τα τραγουδάνε σχεδόν ολόκληρα ή έστω τα ρεφρέν, αναλόγως του βαθμού αλκοόλ που ρέει στο αίμα τους, ενώ αυτά με τον ξένο στίχο δεν έχουν την ίδια τύχη, παρά τραγουδιούνται μόνο μερικές λέξεις που έχουν «πιάσει». Στο ίδιο καζάνι βράζουν και τραγούδια τόσο χιλιοπαιγμένα από DJs που σε κάνουν να τα μισείς περισσότερο κι από τις στάνταρ playlist των περισσότερων ραδιοφώνων (Locomondo, It’s Raining Men, YMCA), αλλά και καινούρια τραγούδια που παίζονται με τη συχνότητα ξαναγεμίσματος ποτηριού σε (τσάμπα) τραπέζι γάμου, όπως το Shape of You.\nΣταματάω το κείμενο εδώ καθώς κοντεύει να πάρει τις διαστάσεις μπυροκοιλιάς μετά από διακοπές, αλλά όχι χωρίς να γίνει αναφορά:\n-Στους τύπους που φοράνε σανδάλια, Birkenstock και αυτά τα άσχημα παπούτσια για μέσα στο νερό\n-Στα αλαλάζοντα παιδιά που τρέχουν σε κοπάδια στο πλοίο και σε μαγαζιά αφήνοντας τους γονείς τους σε ησυχία, αλλά ενοχλώντας όλο τον υπόλοιπο κόσμο\n-Στα παιδάκια που κατουράνε αναίσχυντα στην άκρη της θάλασσας με την προτροπή των γονιών τους. Μπες μέσα φίλε μου, όπως είναι το φυσιολογικό\n-Στους ενοχλητικούς, φασαριόζους γείτονες σε δωμάτια, camping και ταβέρνες\n-Στα Μέσα Μαζικής Μεταφοράς τον Αύγουστο που είναι πιο αραιά κι από μαλλί 90χρονου\nΚαθημερινές στιγμές αμηχανίας, πρώτο μέρος\nΥπάρχουν καθημερινά στη ζωή μας πολλές στιγμές αμηχανίας σε διάφορους βαθμούς. Αναλόγως πόσο νευρωτικός και «περίεργος» είσαι, μπορεί να κυμαίνονται από κάτι απλό τύπου να φωνάξεις τον σερβιτόρο ή επιπέδου πρώτου ραντεβού, με την αμηχανία να μοιάζει πιο πυκνή κι από την τρίχα στο στήθος καμακιού των ‘80s. Ας δούμε μερικές στιγμές γεμάτες αμηχανία από αυτές που νιώθει μόνο ο σύγχρονος άνθρωπος της πόλης και θα έκανε άνθρωπο περασμένων δεκαετιών να τον κοιτάει με απορία και ύφος «τι να έχει το παιδί».\nΗ συζήτηση στο ασανσέρ\nΤα θέματα που αναλύονται είναι πάντα τα ίδια: «τι κάνετε κυρία Άννα;» Για να σου απαντήσει μηχανικά «Καλά αγόρι μου, εσύ;» και μετά να σου πει πως είναι όμως λίγο μπουκωμένη και έχει και αλλεργίες σε 28 διαφορετικά φυτά και σκόνες. Ο καιρός πάντα αναφέρεται ως θέμα, με τον συνομιλητή να συμφωνεί πάντα, χωρίς να μπορεί να πει κάτι άλλο και η συζήτηση πεθαίνει εκεί, ίσως από ασφυξία από την αυξανόμενη αμηχανία. Συνήθως ακούγεται και κάποια άκυρη παρατήρηση τύπου «Πήγατε για ψώνια ε;», ενώ ο συνομιλητής είναι φορτωμένος σαν γαϊδούρι με σακούλες Supermarket ή απλώς ματιών.\nΗ τοποθέτηση των πραγμάτων στη σακούλα του σουπερμάρκετ\nΕνώ η ταμίας ρίχνει αδυσώπητα και ασταμάτητα τα επόμενα πράγματα, εσύ ακόμα πασχίζεις να πληρώσεις, γεμίζοντας παράλληλα και τις σακούλες. Bonus ο επόμενος πελάτης, ο οποίος έχει ήδη έρθει δίπλα σου και περιμένει σαν γύπας στο Λούκυ Λουκ. Η αμηχανία θα μεγαλώσει κι άλλο από κάποια πτώση του πορτοφολιού, του γυάλινου μπουκαλιού μαγιονέζας light ή απλώς της αυτοπεποίθησής σου. Εκτός του ότι όλοι κοιτάνε τα πράγματα που αγόρασες κι εσύ νιώθεις σαν να περνάς εξετάσεις («Ωπ, τι βλέπω; Ολικής άλεσης ε; Αυτό σε μάρανε, δίπλα στα πατατάκια»), προσπαθείς να ανοίξεις την σακούλα, δεν τα καταφέρνεις και την φυσάς όπως έχεις δει να κάνουν με χάρη. Η σακούλα φυσικά και δεν ανοίγει, πετάς σαλάκια παντού σαν ασθματικό παιδάκι που φυσάει κεράκια στην τούρτα γενεθλίων και καταλήγεις να σαλιώνεις δάχτυλο και να ανοίγεις ντροπιασμένος την σακούλα υπό το βλέμμα αποδοκιμασίας και σιχασιάς των υπολοίπων. Το σαλιωμένο σου δάχτυλο θα δώσει την κάρτα στην ταμία για πληρωμή, η οποία θα φροντίσει να την πιάσει όσο πιο στην άκρη γίνεται και αν μπορούσε, είσαι σίγουρος ότι θα έβγαζε να φορέσει γάντια.\nΑνάβει το κόκκινο φανάρι για τα αυτοκίνητα και εσύ ξεκινάς να διασχίσεις τον δρόμο. Για κάποιον, πραγματικά ανεξήγητο λόγο, αν δεν έχει άλλους πεζούς, έχεις την εντύπωση (και ίσως συμβαίνει) ότι σε κοιτάνε όλοι. Νιώθεις αμηχανία σε σημείο να μπερδεύεις τα βήματα σου ή να σκοντάφτεις.\nΤο να περπατάς στην ίδια ταχύτητα με τον διπλανό σου στο δρόμο. Προχωράς λίγο πιο γρήγορα για να τον προσπεράσεις και να μην περπατάτε δίπλα-δίπλα σαν δρομείς σε τερματισμό και επιταχύνει κι αυτός. Κάνεις δεξιά περνώντας μέσα από φυλλωσιές, συρματοπλέγματα, έναν στίβο μάχης και κάτι άλλα εμπόδια για να τον προσπεράσεις, μόνο και μόνο για να τον βρεις πάλι δίπλα σου.\n«Μα ντράπηκα να στο πω»\nΟ συνομιλητής σου έχει κάτι πχ μαρούλι/κρέας στο δόντι του. Όσο μιλάτε είναι το μόνο που βλέπεις. Ένα κομματάκι μαρούλι που πάει πέρα δώθε, γελάει και μένει πιστό πάνω του, σαν γιαγιά την Μεγάλη Εβδομάδα. Κάθε φορά που σκέφτεσαι ότι πρέπει να του το πεις, «παίζεις» όλα τα πιθανά σενάρια που θα εξελιχθεί ο διάλογος και όλα καταλήγουν στην αμηχανία και από τις δύο πλευρές. Μέχρι να σκεφτείς όλα αυτά, έχει έρθει κάποιος τρίτος, ο οποίος με τον που τον βλέπει του λέει για το μαρούλι/κραγιόν/γύρο στο δόντι. Έρχεται σε αμηχανία γιατί σκέφτεται ότι τόση ώρα το είχε και δεν του είπες τίποτα και εσύ, ακόμα πιο αμήχανος, προσπαθείς να πείσεις ότι δεν το είχες προσέξει και κοιτάς με ύφος «έλα ρε, δεν το είχα προσέξει».\nΗ ησυχία που υπάρχει όταν κουρεύεσαι, είσαι σε ταξί χωρίς μουσική κλπ. Η αμηχανία που προκαλείται σε πολλές περιπτώσεις φέρνει λογοδιάρροια, με ακατάσχετη και ακατάληπτη φλυαρία για ένα άκυρο θέμα, μόνο και μόνο για να μην ακούς τις σκέψεις σου. Σε άλλες περιπτώσεις, απλώς κατεβαίνεις από το ταξί («αφήστε με εδώ καλύτερα») και περπατάς 12 χιλιόμετρα. Αν πρόκειται για κουρέα, μένεις με το μαλλί του Skrillex ή της Άννας Βίσση, τότε που δεν διαφήμιζε κολλαγόνα.\nΤηλεφώνημα στα Μ.Μ.Μ.\nΣε παίρνει τηλέφωνο η καινούρια κοπέλα σου, ενώ είσαι σε γεμάτο λεωφορείο. «Έλα…Στο λεωφορείο…Ναι, και μένα. Όχι, όχι δεν έχω κάτι. Ναι, είμαι στο λεωφορείο. Όχι, βρε καμία σχέση με το χτεσινό συμβάν. Ναι, ναι, ΛΕΩΦΟΡΕΙΟ». Η αμηχανία σου προκαλεί ιδρώτα, ο οποίος σου προκαλεί περισσότερη αμηχανία και ματιές από τους δίπλα επιβάτες. Οι γύρω σου ακούνε σχεδόν και τις δύο πλευρές, παρ’ όλες τις προσπάθειες σου να χαμηλώσεις την ένταση, γελώντας μάλιστα σε άκυρα σημεία του διαλόγου επειδή δεν ακούς ούτε εσύ στο τέλος.\nΗ χειρότερη και πιο αμήχανη στιγμή σε ένα εστιατόριο είναι όταν, έχοντας τελειώσει το φαγητό, έρχεται ο σερβιτόρος να απομακρύνει τα πιάτα. Υπάρχουν περιπτώσεις που με το που σηκώσει το πιάτο σου για να το μαζέψει, ο λεκές της λαδιάς από κάτω, δεν έχει φτάσει μόνο μέχρι το τραπεζομάντηλο, αλλά μέχρι και το ίδιο το ξύλο, ποτίζοντας ό, τι μπορεί να ποτίσει. Σε άλλες περιπτώσεις, όταν μαζέψει την χαρτοπετσέτα, διαπιστώνει ότι σαν άλλο kinder έκπληξη έχει μέσα το μισοφαγωμένο και σαλιωμένο κομμάτι μπριζόλας που έβγαλες γιατί «να μωρέ είχε ένα ξυγκάκι εκεί» και φρόντισες να το τυλίξεις στοργικά στην χαρτοπετσέτα, σαν φρεσκογεννημένο Χριστό σε φάτνη.\nΗ μαρμότα της ιστορίας\nΚάποιος ξεκινάει να σου λέει μια ιστορία. Δεν τον ξέρεις τόσο καλά για να τον διακόψεις και να του πεις ότι στην έχει ξαναπεί σε βαθμό επανάληψης επεισοδίου «Κωνσταντίνου και Ελένης». Κάθεσαι στωικά και ακούς την ιστορία για πολλοστή φορά, αναγκασμένος να γελάς σε συγκεκριμένα σημεία, καθώς σε κοιτάει και γελάει. Το τέλος της ιστορίας αλλάζει σε κάθε εξιστόρηση αυτής κάνοντας σε να πιστεύεις ότι δεν μιλάς με τον φίλο σου τον Σωτήρη, αλλά με κάποιον άλλο με επίθετο να τελειώνει σε –Σεν και μικρό όνομα Χανς Κρίστιαν. Σε χειρότερη αμηχανία σε φέρνουν οι άνθρωποι που επιλέγουν να απευθύνουν σε εσένα, από όλη την παρέα, ένα ανέκδοτο και εσύ να είσαι αναγκασμένος να γελάς, ενώ οι άλλοι έχουν την ελαστικότητα προσώπου κυρίας με μπότοξ.\nΟι παλαιότεροι θα θυμούνται τις εποχές προ κινητών τηλεφώνων, στις οποίες τα ραντεβού δίνονταν σε κάποιο κεντρικό μέρος («Έξω από το Metropolis») και όφειλες να ήσουν στην ώρα σου, αφού δεν είχες τρόπο να ειδοποιήσεις για τυχόν καθυστέρηση. Ο μόνος τρόπος να ειδοποιήσεις ήταν στο σταθερό αν τον προλάβαινες πριν ξεκινήσετε ή να του τηλεφωνήσεις σε κάποιο καρτοτηλέφωνο απέναντι από το σημείο ραντεβού, αλλά μόνο αν παίζατε σε ταινία. Αν το ραντεβού ήταν ερωτικού χαρακτήρα και όχι επαγγελματικό ή φιλικό, μετά το πρώτο ακαδημαϊκό τέταρτο φοβόσουν ότι μία βρήκες να σε θέλει με το μαλλί καπελάκι και αυτή χτυπήθηκε από αμάξι ή ακόμα χειρότερα, το μετάνιωσε. Κάθε φορά που πλησίαζε κάποιος που έμοιαζε με το πρόσωπο που περίμενες, χαιρετούσες από μακριά μόνο και μόνο για να διαπιστώσεις όσο πλησίαζε ότι μάλλον δεν είναι αυτός και σίγουρα έγινες ρεζίλι.\nΣτην μετα-κινητή εποχή, τα πάντα άλλαξαν, οι περισσότεροι καθυστερούν γιατί ξέρουν ότι υπάρχει η σίγουρη λύση του τηλεφώνου ή ακόμα καλύτερα του μηνύματος/ messenger που δεν θα καταλάβει ο άλλος ότι είσαι ακόμα σπίτι ή στον Άγιο Νικόλαο («Είμαι Μοναστηράκι και φτάνω σε 5’»). Ένα έθιμο του μοντέρνου γάμου, (εκτός από τα 3ήμερα bachelor σε κάποιο νησί με την ιδέα της ταινίας Hangover ως πυξίδα, αλλά με την ουσία να είναι «δεν ξέρω που θα βρείτε τα λεφτά να έρθετε, εγώ εκεί θα το κάνω») είναι η αργοπορία της νύφης.\nΦαντάζομαι ότι σκοπός είναι να «αγχωθεί» ο γαμπρός με την αργοπορία της νύφης και να φοβηθεί ότι πιθανόν το μετάνιωσε και θα τον παρατήσει στα κρύα μάρμαρα της εκκλησίας. Μοιάζει μια πολύ λογική κίνηση από την πλευρά της νύφης, η οποία έχει χάσει μερικούς μήνες από τη ζωή της να προγραμματίζει αυτό το γεγονός, που θα κάτσει ο θείος Τάκης που δεν μιλάει με την θεία Νίνα, αν θα σερβίρουν μοσχαράκι νουά ή κοτόπουλο και έχει περάσει τις τελευταίες 7 ώρες καθισμένη σε ένα σκαμπό με κόσμο να την βάφει, να τη χτενίζει και να την πρήζει.\nΣε ένα γάμο στη Λάρισα, μια νύφη τηρώντας το έθιμο της καθυστέρησης (της χρονικής, όχι της άλλης, αλλιώς θα μιλούσαμε για Γαμοβάφτιση) έφτασε τα 45 λεπτά και τον παπά στα όρια του. Όταν έφτασε εν τέλει, ο παπάς την είδε, κλείδωσε την πόρτα του ναού και έφυγε. «Έχω μια δουλειά, θα επιστρέψω σε 45 λεπτά» είπε στο ζευγάρι, φωτογράφους κλπ και έφυγε. Όντως επέστρεψε μετά από 45 λεπτά και η τελετή ολοκληρώθηκε με μιάμιση ώρα καθυστέρηση, σαν ποδοσφαιρικός αγώνας με επεισόδια, χωρίς να ξέρουμε αν οι παπάδες ζήτησαν να αδειάσει η εκκλησία από τους θεατές για να συνεχιστεί η τελετή. Το ζευγάρι κατήγγειλε το περιστατικό στην Μητρόπολη, έχοντας την παράλογη πεποίθηση ότι έχει δίκιο και μόνο αυτοί μπορούν να στήνουν τον κόσμο.\nΣτο Las Vegas, διαρρήκτες μπήκαν στην αποθήκη εταιρείας ερωτικών παιχνιδιών και έκλεψαν 30000 προφυλακτικά. Την επόμενη μέρα «ξαναχτύπησαν» την ίδια αποθήκη και έκλεψαν ερωτικά βοηθήματα και παιχνίδια. Την δεύτερη μέρα, τα κλοπιμαία ήταν αξίας 15000 δολλαρίων και συμπεριλάμβαναν 33 συσκευές για μασάζ στον προστάτη και άλλα 45 παιχνίδια. Εκτός του ότι οι συσκευές για μασάζ στον προστάτη μου ακούγονται τουλάχιστον επώδυνες, έχει ενδιαφέρον να μάθουμε γιατί 33. Είχε κι άλλες, αλλά για κάποιο λόγο ήθελαν μόνο 33 ή σήκωσαν όσες είχε και ήταν 33;\nΗ εταιρεία δημοσιοποίησε το γεγονός και εικόνες από τις κάμερες ασφαλείας από τον λογαριασμό της στο twitter, ενώ ο ιδιοκτήτης δήλωσε «Τι πάρτι ετοίμαζαν αυτοί οι διαρρήκτες; Θα μπορούσαμε να τους είχαμε σπονσοράρει. Μια πρόσκληση αρκούσε». Σίγουρα οι καιροί εκτός από εγγύς είναι και δύσκολοι, αλλά προφυλακτικά; Φαντάζομαι τύπους σε σκοτεινά σημεία της Πανεπιστημίου, με τις κλασσικές σακούλες γεμάτες κλεμμένα γυαλιά ηλίου, iPhone κλπ, αλλά με προφυλακτικά στη θέση τους. «Αδερφέ έχω καποτίτσα κομπλέ. Πάρε, καινούρια είναι, αχρησιμοποίητη, ούτε μια τρύπα δεν έχει. Να δες». Ας ελπίσουμε ότι οι διαρρήκτες δεν κάθισαν να δοκιμάσουν τα κλοπιμαία εκεί επί τόπου, γιατί οι κάμερες δεν θα είχαν μόνο τη διάρρηξη και κλοπή, αλλά και υλικό για ταινία του Σειρηνάκη με τίτλο «Οι κλέφτες της διπλανής (πίσω) πόρτας» ή έστω κάποιον άλλο, πιο εμπορικό.\nΚλείνουμε την περιπλάνηση μας στον κόσμο του παράξενου, επιστρέφοντας σε πάτρια εδάφη και συγκεκριμένα στην Κρήτη. Σε λύκειο του Ηρακλείου, οι μαθητές διαγωνίστηκαν στην έκθεση με θέμα το “Survivor”. Δυστυχώς δεν έγιναν γνστές περισσότερες λεπτομέρειες για το γεγονός, πχ αν αφορούσε κάποια συγκεκριμένη ομάδα ή την ανάλυση κάποιας τακτικής του Μάνατζερ Ράγκμπι ή ήταν κάποιο διαγώνισμα για το πόσα κιλά έχασε κάποιος παίκτης. Οι γονείς και μαθητές αντέδρασαν έντονα σχετικά με το γεγονός αυτό και εμείς φανταζόμαστε την καθηγήτρια να κατσαδιάζει κάποιον μαθητή («Γεωργίου παιδί μου, πάλι δεν είδες το χτεσινό επεισόδιο; Πως θα γράψεις σήμερα στο διαγώνισμα;») ή απλώς να βάζει διαγωνίσματα τις φορές που δεν πρόλαβε να δει το χτεσινοβραδινό επεισόδιο («Γράψτε μου τι έγινε στο χτεσινό επεισόδιο σε 500 λέξεις»).\nAmbert Alert - Επανεμφάνιση ηλικιωμένων\nΥπάρχουν κάποιες ειδήσεις που τις διαβάζεις και ξέρεις ότι έχουν συμβεί στην Ελλάδα. Ξαφνικά έχουμε πάλι δεκαετία του ’80, τα ρούχα είναι λαμέ κι έχουν βάτες, έχουμε όλοι άσχημα μαλλιά, τα τσακάλια καβαλάνε τις μηχανές τους και μαρσάρουν εκκωφαντικά, ο Μάρκος Λεζές κάνει πους απς στο «the Κόπανοι» κι ήταν όλοι τους εκεί κι η Σοφία κι ο Σταμάτης. Το ότι επιστρέψαμε με κάποιον τρόπο στα ‘80s είναι η μόνη λογική εξήγηση στο άκουσμα της είδησης για κόντρες στα λιμανάκια και συμπλοκής με την αστυνομία. Μαθαίνουμε λοιπόν ότι μέσω ιστοσελίδας διοργανώθηκε συνάντηση οδηγών και θεατών στο Ribas στη Βάρκιζα με σκοπό «να θυμηθούνε τα παλιά meet». Το «ραντεβού στα γουναράδικα» έγινε «ραντεβού στα κοντράδικα», με την αστυνομία να σχολιάζει κάτω από το άρθρο «θα είμαστε εκεί» και τους οδηγούς να απαντάνε «oi mpatsoi tha katevasoun ola ta ftiagmena skoda poy exoyn simera. emeis den masame omos». Πιθανότατα το παραπάνω ήταν αποτέλεσμα εκτεταμένης τηλεθέασης Dukes με βλαχοσερίφηδες με σαραβαλιασμένα περιπολικά να κυνηγάνε φτιαγμένα κόκκινα αυτοκίνητα.\nΗ «εκδήλωση για τα παλιά» μάζεψε περίπου 500 άτομα και όταν έκαναν την εμφάνιση τους τα «καρουμπαλάδικα» όπως τα αποκαλούν για να αποτρέψουν τους αγώνες, μερίδα θεατών άρχισε να πετάει πέτρες, φωτοβολίδες και βόμβες μολότοφ. Το άρθρο λέει ότι ήταν αυτοσχέδιες οι βόμβες μολότοφ, αλλά πάντα αναρωτιόμουν πως γίνεται να μην είναι αυτοσχέδιες («Καλησπέρα σας, μήπως έχετε βόμβες μολότοφ; Αχ σας έχουν τελειώσει τα φιτίλια και δεν ήρθε ο τυλιχτής σήμερα ε; Όχι, δεν ενδιαφέρομαι για καπνογόνα. Καλά ευχαριστώ, θα ξαναπεράσω»). Στο σημείο έφτασαν τα ΜΑΤ, άλλοι κατέληξαν στο ΚΑΤ κι άλλοι στο τμήμα κι η λεωφόρος Αθηνών-Σουνίου έκλεισε για ώρες για να απομακρυνθούν οι πέτρες, αλλά όχι η μυρωδιά από τα καμένα λάστιχα. Την επόμενη φορά δεν χρειάζεται να δημιουργηθεί event στο Facebook ή να γραφτεί σε όλα τα sites, μπορεί να μην το μάθει όλη η αστυνομία. Ένα διαφημιστικό στην τηλεόραση χρειάζεται να είμαστε σίγουροι ότι θα το ανακάλυπτε μέχρι κι ο Έλληνας επιθεωρητής Κλουζώ.\nΜιας και πιάσαμε τα αυτοκίνητα και την αστυνομία σήμερα, ας συνεχίσουμε με σχετικές ειδήσεις, άλλα άσχετα περιστατικά. Προσέχοντας τις πέτρες φεύγουμε από τη Βάρκιζα και μεταφερόμαστε στο Colombus του Ohio. Υπάρχουν φορές που για κάποιον λόγο θα χρησιμοποιήσεις την υπερβολή είτε για να εντυπωσιάσεις τον ακροατή σου είτε για να κερδίσεις κάτι. Τις περισσότερες φορές αυτή η υπερβολή θα σου γυρίσει «μπούμερανγκ» και θα καταλήξεις να μαζεύεις τα λόγια σου και τα μούτρα σου που θα έχουν πέσει στο πάτωμα. «Εννοείται ότι σε γουστάρει ρε, φαίνεται καθαρά. Αν την ρώτησα; Ναι και μου το είπε. Εντάξει, όχι ξεκάθαρα, αλλά κατάλαβες. Το παραδέχτηκε». Η κατάληξη είναι πιο προφανής κι από τέλος ελληνικής ταινίας με τον πρωταγωνιστή να φιλιέται με την πρωταγωνίστρια, ενώ το πλάνο κλείνει σιγά – σιγά και τα γραφικά της εποχής φροντίζουν για το «ΤΕΛΟΣ».\nΗ Jessica Pickett ειδοποίησε τη Δευτέρα το πρωί την αστυνομία για την απαγωγή του παιδιού της. Η άτυχη μάνα ανέφερε στην αστυνομία ότι έβαλε την 4χρονη κόρη της στο αυτοκίνητο της και ξαναμπήκε στο σπίτι να πάρει άλλο ένα παιδί. Τo αυτοκίνητο ήταν αναμμένο για να ζεσταθεί η μηχανή, αλλά όταν βγήκε πάλι έξω, λογικά παρέμενε αναμμένο, αλλά σίγουρα όχι εκεί. Το συμβάν κινητοποίησε την αστυνομία, με τους αστυνομικούς να πετάνε τα μισοφαγωμένα donuts τους, να βάζουν τα Rayban και να βγάζουν amber alert για την εξαφάνιση της μικρής. Το αυτοκίνητο βρέθηκε λίγο πιο μετά και λίγο πιο μακριά από το σημείο που κλάπηκε, αλλά χωρίς παιδί μέσα.\nΟ 22χρονος Bradley Stroud συνελήφθη για την κλοπή, αλλά το παιδί δεν βρέθηκε στο αυτοκίνητο, αλλά στο σπίτι της θείας του. Η έρευνα της αστυνομίας έδειξε ότι το παιδί ήταν στο σπίτι της θείας του από την Κυριακή, μια μέρα πριν την κλοπή του αυτοκινήτου. Η Jessica Pickett, πιθανότατα δεν είναι Ελληνίδα στην καταγωγή, αλλά είναι σίγουρα στη «λαμογιά». Μετά την ανακάλυψη της αστυνομίας, παραδέχτηκε ότι είπε ψέματα ότι το παιδί ήταν στο αυτοκίνητο, ώστε να δοθεί προτεραιότητα στην υπόθεση και να βρεθεί άμεσα το κλεμμένο όχημα. Η Jessica μπορεί να βρήκε το αυτοκίνητο, αλλά έχασε την επιμέλεια των παιδιών της και πιθανότατα την ελευθερία της, καθώς αντιμετωπίζει κατηγορίες για ψευδείς ισχυρισμούς.\nΤα άλλα τρένα να περνούν (Τα αδημοσίευτα του Boem)\nΟ προσανατολισμός μου πρέπει να θυμίζει αρκετά Χριστόφορο Κολόμβο. Ξέρεις, αυτό που ξεκινάς για τις Ινδίες και καταλήγεις να ανακαλύπτεις έναν νέο κόσμο, εκεί δίπλα στη Νέα Σμύρνη. Τις περισσότερες φορές αν δεν βάλω GPS για να πάω κάπου, το πιθανότερο είναι ότι θα χαθώ. Στην απευχθαία περίπτωση που είναι κλειστός ο δρόμος που πηγαίνω κάθε μέρα, θα κάτσω στο αυτοκίνητο και θα κλαίω, τρώγοντας πανικόβλητος τις τελευταίες προμήθειες μου στο δεκάλεπτο πιστεύοντας ότι θα μείνω εκεί για πάντα («Θα φάω κι αυτή τη Σοκοφρέτα. Ποιος ξέρει πότε θα ξαναφάω τώρα και χρειάζομαι ενέργεια, έχει κρύο»). Φυσικά το χειρότερο (για τους άλλους, όχι για μένα) είναι όταν μου ζητάει κάποιος οδηγίες στο δρόμο. Δεν είναι ότι δεν ξέρω, αλλά ντρέπομαι να του το πω και τον στέλνω όπου να ναι. Είναι ότι ξέρω αλλά μπερδεύομαι, δίνω λάθος οδηγίες και το συνειδητοποιώ αφού έχει ήδη ξεκινήσει ο τύπος για το τέρμα θεού. Συνήθως νοερά σημειώνω τι φορούσε για ενδεχόμενο amber alert και φεύγω προς την αντίθετη κατεύθυνση, μην τυχόν με πετύχει και γίνω ρεζίλι. Δεν λες καλά που δεν ήμουν εγώ ο Μωυσής; Ακόμα θα περιπλανιόμασταν στην έρημο ψάχνοντας που διάολο στρίψαμε στον λάθος αμμόλοφο και ο Μεγάλος θα έβριζε που τον στήσαμε στο Σινά κι όχι τίποτα άλλο, κρατούσε και τις πλάκες.\nΟ ξάδερφος μου από άλλη ήπειρο βρίσκεται εκεί έξω. Ένας νεαρός Κινέζος που δεν είχε χρήματα για εισιτήριο τρένου και ήθελε να περάσει την κινέζικη Πρωτοχρονιά σπίτι του (απόσταση 1700 χιλιομέτρων), αποφάσισε να διανύσει την απόσταση με το ποδήλατο. Ο νεαρός ξεκίνησε και ήταν ήδη ένα μήνα στο δρόμο έχοντας κάνει τα πρώτα 500 χιλιόμετρα, όταν τον σταμάτησε η τροχαία στα διόδια γιατί έκανε ποδήλατο σε αυτοκινητόδρομο, κάτι που απαγορεύεται.\nΜετά από ένα μήνα που ζούσε στο δρόμο και σε Internet café, έκανε στην άκρη τη γενειάδα του για να μην μπλεχτεί στα πετάλια, έπιασε κοτσίδα το μαλλί του για να τους βλέπει και τους εξήγησε ότι έχει ξεκινήσει από το Rizhao πριν ένα μήνα και κάνει ποδήλατο ασταμάτητα για να προλάβει να φτάσει στο Qiqihar πριν την Πρωτοχρονιά. Ο αστυνομικός τον ξαναρώτησε αν είπε “Qiqihar” γιατί εκτός ότι τα άκουγε κινέζικα είχε και φασαρία ο αυτοκινητόδρομος και όταν το επιβεβαίωσε, του είπε ότι πήγαινε προς την αντίθετη κατεύθυνση.\nΟ νεαρός δεν μπορούσε να διαβάσει χάρτες, οπότε ρωτούσε τους περαστικούς για οδηγίες και πιθανώς την κίτρινη φυλή της Κίνας (Inception με ρατσιστικό αστείο κρυμμένο σε προσβλητικό αστείο για τους ταξιτζήδες). Οι αστυνομικοί τον λυπήθηκαν τόσο πολύ που, αφού τον συνέφεραν από κάτι μικρά εγκεφαλικά, «τσόνταραν» όλοι μαζί με τη βοήθεια των εργαζομένων στα διόδια και του αγόρασαν ένα εισιτήριο για το τρένο. Ελπίζω ότι τον έβαλαν κιόλας και στο σωστό, αλλιώς ήταν ικανός παίζει να καταλήξει σε καμιά Ρωσία παραδείγματος χάριν.\nΚαι μιας και πιάσαμε τα τρένα, ας παραμείνουμε σε ένα από αυτά, απλώς λίγο πιο μακριά, στη Γαλλία. Ο λόγος για έναν 19χρονο και μια 18χρονη, γονείς ενός 7 μηνών βρέφους, των οποίων τα στοιχεία δεν έγιναν γνωστά. Το ώριμο ζευγάρι, που είχε μωρό πιθανότατα από επιλογή και όχι από κάποιο ατύχημα, επέβαινε σε ταχεία που διέσχιζε την Γαλλία. Όταν το τρένο έφτασε στο σταθμό της Μαν, κατέβηκαν για ένα γρήγορο τσιγάρο, με το γρήγορο τρένο να φεύγει, φυσικά με το μωρό μέσα.\nΤο περιστατικό έγινε αντιληπτό από συνεπιβάτες του βαγονιού που είδαν τους δύο νεαρούς να είναι ακόμα στην πλατφόρμα και το μωρό στο κάθισμα μόνο του, οπότε ειδοποίησαν τους ελεγκτές. Για λόγους ασφαλείας η ταχεία δεν μπορούσε να γυρίσει πίσω, οπότε συνέχισε το δρομολόγιο του και αποφασίστηκε το ζευγάρι να παραλάβει το απολεσθέν μωρό στον επόμενο σταθμό της Ανζέ, μόλις 100 χιλιόμετρα μακριά, παίρνοντας το επόμενο τρένο. Τουλάχιστον θα είχαν χρόνο να κάνουν μερικά τσιγάρα ακόμα, καθώς περίμεναν. Το μωρό ανέλαβε να προσέχει ένας από τους ελεγκτές, πιθανότατα με γυναικομαστία, ώστε να έχει την αίσθηση της μάνας του όσο περίμενε. Κι εσύ κάθε φορά που σηκώνεσαι από τη θέση σου σε κάποιο ταξίδι, αγχώνεσαι μήπως ξεχάσεις κανέναν φορτιστή…\nΚαι με όλη αυτή την τρέλα που υπάρχει γύρω και στα τρένα, απορώ που σήμερα το πρωί είδα κάποιον να κυκλοφορεί στον ηλεκτρικό με μάσκα θαλάσσης στο κεφάλι του. Ειλικρινά, πέρασε από μπροστά μου τύπος με μάσκα περασμένη στο κεφάλι του. Τώρα ή τρελός ήταν ή χειμερινός κολυμβητής, χωρίς το ένα να αποκλείει το άλλο ή να διαφέρει και πολύ. Γιατί για να πέφτεις καταχείμωνο στα παγωμένα νερά, κάποιο θέμα θα υπάρχει. Την πετριά την έχεις φάει είτε βουτάς για να βγάλεις τον σταυρό, ψάρια, γκόμενα ή να την βγάλεις σπίτι με αναρρωτική λόγω πνευμονίας. Είναι ένα επίπεδο κάτω από το να ποστάρεις πράγματα στο Facebook για να τιμήσεις κάτι («Ποστάρω αυτό το κείμενο για να τιμήσω τα θύματα του κόκκινου σκατζόχοιρου, αλλά δεν θα δώσω χρήματα σχετικά») ή ακόμα χειρότερα, από το να κοινοποιείς κάτι προφανές για να δείξεις ότι συμφωνείς («Ο βασανισμός των ζώων πρέπει να σταματήσει. Κοινοποίησε το αν συμφωνείς»). Λογικά οι βασανιστές ζώων το λαμβάνουν πολύ σοβαρά υπ’ όψιν τους.\nΛατρεμένοι αστικοί μύθοι, του Λαμόγιου\nΣτο σύμπαν που αγάπησα και μετρώντας ήδη 31 χρόνια ζωής, χωρίς παύσεις, χωρίς διακοπές, κάποιες από τις αναμνήσεις διαπιστώνω πως τελικά είναι πολύ πιο όμορφες απ’ότι νόμιζα. Μας ταξιδεύουν στην παιδική ηλικία -συνήθως, αλλά ταυτόχρονα μας κάνουν να αναλογιζόμαστε πόσο σημαντική είναι η γραφικότητα στη ζωή μας.\nΓι’αυτό και θα σχολιάσω 3 αστικούς μύθους σήμερα.\nα) Ίσως από τους πιο αγαπημένους, αυτός του ταξιδιώτη φίλου μας. Αυτός ήταν 3-4 χρόνια μεγαλύτερος από εμάς, συνήθως, οι γονείς του δεν τον άφηναν να τον προσέχει η γιαγιά, είχαν ξεπεράσει δηλαδή τη φάση να ξεφορτωθούν το βλαστάρι τους για να κάνουν λίγο παραπάνω σεξ αφού είχαν βαρεθεί τόσα χρόνια, οπότε τον είχαν από κοντά. Έτσι θα ήταν λιγότερο βαρετά για τους ίδιους και στην προσπάθεια τους να τον προσέχουν θα ξέχναγαν την άνοια τους.\nΤο ταξίδι, φυσικά, ήταν κατά τα Χριστούγεννα και πάντα, μα πάντα, ο προορισμός ήταν η Γερμανία. Στην Ελλάδα εξ’άλλου όλοι έχουν θείο στη δίωξη ή θεία στη Γερμανία.\nΕκεί που ο 14χρονος Παναγιώτης περπατούσε με τους γονείς του στη Χάκενστράσε, πηγαίνοντας να φάνε βουρστ με καυτερή μουστάρδα, είδε κάποιον να περνάει το φανάρι με κόκκινο. “Αστυνομικός τον εντόπισε και επιτόπου του έκοψε πρόστιμο ύψους 5.000 δραχμών!”, εξομολογείται ο Πάνος!\nΤόσο αυστηροί και σοβαροί στη Γερμανία, σε αντίθεση με μας που πετάμε κάτω τις τσίχλες.\nΤο παραπάνω είχε και διαφορετική εκδοχή. Μεγαλύτεροι ήταν οι αφηγητές εδώ, έχω την εντύπωση πως ήταν δάσκαλοι που ζήλευαν το storytelling των ταξιτζήδων. Το πρόστιμο των 5.000 δραχμών σε αυτή την περίπτωση το πλήρωνε κάποιος που “πέταξε χαρτάκι στο δρόμο και όχι στον κάδο!”.\nΤα θαυμαστικά υποδηλώνουν αυτό που ξέρετε. Ήταν έκπληκτοι με τη συμπεριφορά των Ελλήνων.\nΠιθανό επάγγελμα που ακολουθεί ο παραπάνω ψευτράκος: ενοχλητικός πολυλογάς σερβιτόρος\nΕπιστρέφουμε στην Ελλάδα, στην αγαπημένη περίοδο των παιδιών. Τα Χριστούγεννα.\nβ) Εδώ έχουμε πρώιμο παπατζιλίκι αφού μέχρι και 9χρονα προσπαθούν να εντυπωσιάσουν. Πως; φυσικά με το να διαδίδουν πως βγήκαν από τις 6 για κάλαντα και έκατσαν μέχρι τις 12 το βράδυ. Αυτός είναι ο πρώτος υπο-μύθος.\nΤο βασικό τους παραμύθι ήταν ότι μάζευαν από το πρωί έως το μεσημέρι, σε ένα 6-8ωρο ας πούμε, ποσό κοντά στις 20-40 χιλιάδες δραχμές. Το έχουμε δει πολλάκις γραμμένο, σε διάφορα γκρουπ νοσταλγίας και memes “παραμονή χριστουγέννων... όταν έβγαινες για κάλαντα στις 7 και γυρνούσες με gameboy στις 2”.\nΤο gameboy τότε είχε 25-30.000 δρχ. Ο 10χρονος αρχιψευτάκος το πολύ να μάζευε 5-7.000 δρχ. Το gameboy του το έπαιρναν οι γονείς.\nΠιθανό επάγγελμα που ακολουθεί ο παραπάνω ψευτράκος: επαγγελματίας οπλίτης, τεχνίτης γύρου\nΚαι μεταφερόμαστε στο κέντρο της Αθήνας το 2015, καλοκαιράκι νομίζω.\nγ) “Την έχεις δει αυτή τη γιαγιά που ζητιανεύει απέναντι από το Μουσείο; αυτή φίλε δεν ξέρει τι έχει, διαμερίσματα, σπίτια στο κέντρο, όλα τα νοικιάζει και βγαίνει και ζητιανεύει γιατί θέλει λεφτά, αρρώστια φίλε”.\nΑυτό το έχω ακούσει από συγγενικό πρόσωπο. Έκπληκτος την άκουσα και από άτομο άσχετο, στο δρόμο που έκοβε βόλτες η τύπισσα. Της έδωσα για την ακρίβεια ένα ευρώ, με πιάνει ο σεκιουριτάς εκεί δίπλα και μου λέει “φίλε, τσάμπα τις έδωσες χρήματα, αυτή είναι πλούσια που βγαίνει και ζητιανεύει. Ξέρεις πόσα σπίτια έχει;”. Χαμογέλασα και έφυγα.\nΠερνάει καιρός, πολύς καιρός.\nΕίμαστε για καφέ στην πλατεία Αγ. Ειρήνης. Όπως τα λέμε με τους φίλους μου, έρχεται ένας πιτσιρικάς, ζητιανεύει, εγώ και άλλος ένας δίνουμε ό,τι μπορούμε. Έρχεται ένας άστεγος μετά από λίγη ώρα, ξαναδίνουμε. Ο τρίτος φίλος μας δεν έδινε και αρχίζει να μας λέει μια ιστορία για έναν παππού στη δική του γειτονιά. Χαλάνδρι; κάπου εκεί.\n“Έχουμε ένα ζητιάνο στη γειτονιά… ο τύπος δεν ξέρει τι έχει. Σπίτια, διαμερίσματα. Αλλά ζητιανεύει!”.\n“Ρε συ, αστικός μύθος είναι αυτό. Και μένα μου έχουν πει για μια γιαγιά στη γειτονιά μου ακριβώς τα ίδια, τι στο διάολο, συντονισμένοι είναι οι ηλικιωμένοι με πολλά σπίτια για να ζητιανεύουν; δεν τα πιστεύω αυτά”.\n“Δεν ξέρω ρε συ, πάντως αυτός στη γειτονιά μου είναι γνωστός”.\n“Δε μου λέει κάτι αυτό ρε. Παντού ακούγονται ίδιες ιστορίες”.\nΗ κουβέντα ψιλοαλλάζει, περνάει κανένα 20λεπτο και έρχεται πάλι ένας παππούλης. Του ξαναδίνουμε το κάτιτις.\nΕκεί το παράλληλο σύμπαν της γραφικότητας συγχρονίζεται με αυτό στο οποίο ζούμε, ο κύκλος τετραγωνίζεται με κανόνα και διαβήτη, το pillowfights είναι σειρά λογοτεχνικών διηγημάτων νομπελικού βεληνεκούς, οι φίλαθλοι του ΠΑΟ έχουν σεξουαλική ζωή κ.λπ.\nΠετάγεται λοιπόν ο σερβιτόρος και μας λέει: “σας είδα που δίνατε χρήματα σε αυτό τον παππούλη. Να σας πω κάτι επειδή ξέρω προσωπικά ποιος είναι. Ο τύπος έχει σπίτια εδώ στο κέντρο, σε αυτή την περιοχή κι όλας. Δεν ξέρει τι έχει. Απλώς έχει αυτή την αρρώστια με τα χρήματα. Και να σας πω πως ένα διαμέρισμά του το νοικιάζει φίλος. Μια φορά αυτός ο φίλος δεν είχε πληρώσει το ενοίκιο στην ώρα του, δεν είχε χρήματα. Του μιλάει και του λέει πως θα τον πληρώσει μετά από μια εβδομάδα, δεν έχει ούτε να φάει αυτή τη στιγμή. Και του απαντάει ο γεράκος “αν δεν έχεις να πληρώσεις φεύγεις, δε με νοιάζει αν δεν έχεις να φας”. Πολύ σκληρός κι όλας. Απλά σας το λέω επειδή σας είδα να του δίνετε χρήματα”.\nΌλοι γνεύσαμε καταφατικά το κεφάλι… ο τρίτος της παρέας νομίζω πήρε το μήνυμα.\nΠιθανό παρελθόν σερβιτόρου: πιτσιρικάς που έκανε χριστουγεννιάτικες διακοπές στη Γερμανία\nΓενικά, όλοι αυτοί είναι εκεί έξω. Και λίγο διαστρεβλωτικά υποτιμούν την αλήθεια -ακούσια- με τόσο όμορφα διεστραμμένο τρόπο. Γι’αυτό και τους αγαπάμε. Γιατί μπορεί να ψιλοσπαζόμαστε όταν ακούμε χαζομάρες που δεν ισχύουν αλλά μένουν στο μυαλό μας, συντηρώντας νοσταλγία και muscle/nose/κ.λπ. memory.\nΤελικά, αν το καλοσκεφτούμε, τα ψέμματα είναι φαντεζί κι ενδιαφέροντα, η αλήθεια βαρετή.\nΤα άλλα τρένα να περνούν (Τα αδημοσίευτα του Boem)...


Άλλο ένα παιχνίδι… | Το καβουκι\nPosted by kavouki on Μαρτίου 15, 2007\nΑυτό το παιχνίδι ξεκίνησε σε μία στείρα για εμένα περίοδο που τρέχουν πολλά πράγματα. Το κόνσεπτ είναι γνωστό από το δημοτικό! Γράφτε μία ιστορία με τις λέξεις τις καρτέλας. Οι λέξεις που μου έδωσε η Αρίστη είναι οι ακόλουθες : καφές, επιτραπέζια, cd, βράδυ, τηλέφωνο κι ένα ζευγάρι παντόφλες!\nΞέρετε μ’ αρέσει να παίζω επιτραπέζια… Ειδικά όταν παίζω με τον εαυτό μου! Έχει πολύ αγωνία και είναι περισσότερο ενδιαφέρον γιατί μπορώ να ξέρω ανά πάσα στιγμή την κίνηση που θα ακολουθήσω αμέσως μετά.\nΈτσι λοιπόν ένα βράδυ βαρετό σαν όλα τα άλλα που οι φίλοι μου πήγαιναν για καφέ και με άφηναν μόνο μου αποφάσισα να ξαναπαίξω με την πάρτη μου. Τελικά δεν πρόλαβα να τελειώσω το παιχνίδι αφού χτύπησε το τηλέφωνο.\nΉταν ο φίλος μου ο Τζίμης ο καράφλας, που μου ζήταγε το καινούριο σιντί του Σαρμπέλ για την γιουροβίζιον που μου είχε δανείσει και μου είπε πως είναι κάτω από το σπίτι μου και πως αν δεν το κατέβαζα θα μου έκαιγε το μηχανάκι!\nΕγώ φοβήθηκα και έβγαλα αμέσως το ζευγάρι παντόφλες που φορούσα και έτρεξα να του παραδώσω το σιντί.\nΌμως όταν κατέβηκα αυτός είχε ήδη φύγει…. Μάλλον θα παίχτηκε μαλακία.\nΜε τις λέξεις: Αρκουδάκι, Νυχοκόπτης, Κουρτίνα, Πέρδικα, Μπάρμπεκιου, Βελάζω προκαλώ\nτον Τα μπαλόνια\nκαι τον Βασιλάκο\n4 responses to “Άλλο ένα παιχνίδι…”\nΜαρτίου 20, 2007 στο 12:07 πμ\nΕσύ μπορεί να το λες για πλάκα, εγώ πάντως τελευταία παίζω πράγματι επιτραπέζια με τον εαυτό μου! Για εξάσκηση! lol\nΣου αρέσουν αλήθεια οι ιστορίες και τα παιχνιδάκια; Η japanorange έκανε το λάθος να με ξαναπροσκαλέσει σε ένα παιχνιδάκι με λέξεις και δυστυχώς αυτή τη φορά έχασα τον έλεγχο και έγραψα ένα σεντόνι 1170 λέξεων… Κι επειδή φοβήθηκα ότι κανείς δε θα το διαβάσει αποφάσισα να διοργανώσω ένα νέο παιχνιδάκι! Διάβασε λοιπόν αν θες την πρώτη παράγραφο της ιστορίας και γράψε ένα δικό σου τέλος!\nΜαρτίου 22, 2007 στο 12:13 πμ\nΠέριμένω την απάντηση σου…\nΗ «σειρά» μου τελίωσε …\nΏρες ώρες με εκπλήσεις… 🙂\nΜαρτίου 22, 2007 στο 12:19 πμ\nΣόρυ, λόγω βιασύνης το ορθογραφικό… Delete it 🙂\nΟ/Η Αερόστατο λέει:\nΜαρτίου 31, 2007 στο 5:23 μμ\nΒαριέμαι να το γράφω επίσημα, γι’αυτό παρτο εδώ:\nΈνα αρκουδάκι πήρε το νυχοκόπτη του κι άρχισε, με μίσος, να ξεσκίζει την κουρτίνα που είχε σχηματίσει το αριστερό του νύχι, που είχε περίπου 9 χρόνια και δέκα μέρες να το κόψει. Ώσπου ήρθε η πέρδικα με τα περδικόπουλα, έκαναν μπάρμπεκιου, βέλαζαν από ηδονή και προκάλεσαν έτσι το μίσος του Αρχιεπισκόπου που τους έβαλε ένα βυζαντινό λάβαρο στον κώλο.\nΟυ μπλέξεις με την ελληνική εκκλησία.


ΒΕΝΖΙΝΗ – ΕΙΔΗΣΕΙΣ ΤΩΡΑ\n«Φωτιά» στις τιμές των καυσίμων: ΝΕΑ αύξηση\nΟι τιμές των καυσίμων όλο και αυξάνονται – Η τιμή στην αντλία βενζίνης καθημερινά αλλάζει κατά 2 με 3 λεπτά προς τα πάνω. Σήμερα, Πέμπτη, αναμένεται να σκαρφαλώσει ακόμη ψηλότερα....\n19/05/2022 - 9:01\nΑυξημένη κατά 3,5 λεπτά θα είναι από σήμερα η τιμή της βενζίνης, δήλωσε ο αντιπρόεδρος του Συνδέσμου Πρατηριούχων και Εμπόρων Καυσίμων, Γιώργος Ασμάτογλου. Πού ξεπερνά τα 2,5 ευρώ Η τιμή...\nΒενζίνη: Τι δείχνει έρευνα του Ιατρικού Κέντρου του Πανεπιστημίου Rush. Ισπανοί ερευνητές από το Ινστιτούτο Ολοκληρωμένης Βιολογίας (I²SysBio) στην Βαλένθια, ανακάλυψαν «συγκεκριμένες μικροσκοπικές θέσεις οι οποίες περιέχουν ένα άγνωστο είδος...\nΕπίδομα: Έρχεται ΝΕΑ ισχυρή παρέμβαση για τα καύσιμα; Τα σενάρια που έχουν πέσει στο τραπέζι των συζητήσεων.\n17/05/2022 - 8:58\nΕπίδομα βενζίνης – Πλέον μπορούν όλοι οι δικαιούχοι να κάνουν τις σχετικές αιτήσεις στην ηλεκτρονική πλατφόρμα Fuel Pass. Έχουν κατατεθεί στην πλατφόρμα fuel pass για την επιδότηση καυσίμων, 2.292.736 αιτήσεις...\n«Μαύρη» πρόβλεψη για καύσιμα: Πού αναμένεται να φτάσει η τιμή της βενζίνης τον Ιούλιο\nΗ πρόβλεψη αναφέρει πως τιμή της βενζίνης θα ξεπεράσει το καλοκαίρι τα 2,50 ευρώ/λίτρο . Τι αναφέρει ο Γιώργος Ασμάτογλου, αντιπρόεδρος του Συνδέσμου Πρατηριούχων Εμπόρων Καυσίμων Αττικής. Όπως αναφέρει στο...\nFuel Pass – Επιδότηση καυσίμων: Προσοχή! Πότε λήγει το κουπόνι – Προθεσμίες\nΕπίδομα βενζίνης – Όλοι οι δικαιούχοι ανεξάρτητα από το ΑΦΜ τους μπορούν πλέον να κάνουν τις σχετικές αιτήσεις στην ηλεκτρονική πλατφόρμα Fuel Pass. Έχουν κατατεθεί στην πλατφόρμα fuel pass για...\n12/05/2022 - 14:09\nOι αγορές σε είδη τροφίμων και είδη παντοπωλείου έχουν περιοριστεί λόγω ακρίβειας. Το ίδιο ισχύει για αγορές για προσωπικά αντικείμενα, είδη σπιτιού και ρούχα. Πιο αναλυτικά, μείωση έχει παρατηρηθεί και...\n12/05/2022 - 10:23\nΚαύσιμα: Είδος πολυτελείας η βενζίνη – Πού βρίσκεται πανελλαδικά η τιμή\nΣημαντικές είναι οι αυξήσεις στις τιμές των καυσίμων και της βενζίνης τις τελευταίες ημέρες. Αφού η μέση τιμή της αμόλυβδης σε πανελλαδικό επίπεδο έχει φτάσει στα επίπεδα των 2,168 ευρώ....\n10/05/2022 - 12:46\nΚαύσιμα – Κιούσης: Σε ιστορικά υψηλά οι τιμές καυσίμων – H 8η ακριβότερη βενζίνη στον κόσμο\nΚαύσιμα: Oι καναταλωτές συνεχίζουν να βάζουν τα ίδια χρήματα αν και τα ρεζερβουάρ τους δεν φουλάρουν πια. Η τιμή της βενζίνης στα πρατήρια υγρών καυσίμων έχει εκτοξευτεί και σε πολλές περιπτώσεις...\n10/05/2022 - 4:33\nΝΕΑ μέτρα: Τι θα ισχύσει με πετρέλαιο κίνησης και φυσικό αέριο\nΌπως ανακοινώθηκε, θα συνεχιστεί και το Μάιο η επιδότηση του φυσικού αερίου για τα οικιακά και μη οικιακά τιμολόγια. Πιο συγκεκριμένα, η κρατική επιδότηση θα ανέλθει σε 20 ευρώ ανά...\n06/05/2022 - 12:14\nFuel Pass – Επιδότηση καυσίμων: Ποιοί έχουν πρόβλημα με τις πληρωμές\nΕπίδομα καυσίμων: Τι γίνεται με το Fuel Pass – Ποιοί αντιμετωπίζουν προβλήματα με τις πληρωμές και ποιά λύση εξετάζεται. Πιο αναλυτικά, προβλήματα με το Fuel Pass έχουν αρκετοί πολίτες που...\n04/05/2022 - 10:49\nΑκρίβεια: Ο πρόεδρος του συνδέσμου πρατηριούχων και εμπόρων καυσίμων, Γιώργος Ασμάτογλου, αναφέρθηκε στην επιδότηση καυσίμων και στην πορεία της τιμής της βενζίνης. Πιο αναλυτικά, ο αντιπρόεδρος του συνδέσμου πρατηριούχων και...\n03/05/2022 - 16:51\nΕπίδομα καυσίμων: Αλλαγές στις αιτήσεις – Τι αλλάζει για τους δικαιούχους\nΕπίδομα καυσίμων: Από χθες 30 Απριλίου, μπορούν να κάνουν όλοι οι δικαιούχοι ανεξαρτήτως τον τελευταίο αριθμό του ΑΦΜ τους. Στο vouchers.gov.gr και στην ηλεκτρονική πλατφόρμα τoυ Fuel Pass, μπορούν να...


Aλλος Τρόπος Εκφρασης! Γεώργιος Βελλιανίτης Διαδικτυακή Γέφυρα των Απανταχού Ελλήνων.: ΦΩΤΙΑ ΣΤΟ ΠΑΡΑΣΚΗΝΙΟ. ΚΥΡΙΕ, ΤΙ ΝΑ ΠΙΣΤΕΨΩ, ΠΟΥ ΚΟΝΤΕΥΩ ΝΑ ΣΑΛΕΨΩ ?\nΦΩΤΙΑ ΣΤΟ ΠΑΡΑΣΚΗΝΙΟ. ΚΥΡΙΕ, ΤΙ ΝΑ ΠΙΣΤΕΨΩ, ΠΟΥ ΚΟΝΤΕΥΩ ΝΑ ΣΑΛΕΨΩ ?\nΔεν υπάρχει πραγματική πανδημία.\n12. ΩΡΑΙΑ ΚΟΙΝΩΝΙΑ !\nΕίναι η ζωή μας ένα κρίμα.\nΕίν' ένας αγώνας γιά το χρήμα.\nΨάχνομε να βρούμε την ψευτιά\nνα γεμίσει η άδεια μας καρδιά.\nΔεν υπάρχει σήμερα Αξία.\nΔεν υπάρχει πλέον η Ντροπή.\nΑυτές έχουν πάθει ασφυξία\nμέσ' στην εποχή μας την αισχρή.\nΣε κοιτάζουνε με ειρωνία\nέτσι και μιλάς γιά Ηθική.\nΠαντού κυριαρχεί η καχυποψία.\nΝα ! Ποιά είν΄ η Ωραία Κοινωνία (!)\nΑθήνα, Φεβρουάριος 1973\n8. ΠΟΛΙΤΗΣ Χ\nΟ πολίτης ίξ (Χ)\nΈνα κράμα «φίξ».\nΈνα πράμμα άστατο.\n΄Εχει πέσει νύξ.\nΚόπηκε ο βήξ.\nΣτην άκρη κι αυτό !\nΠρώτα ο Πολίτης !\nΣα να λέμε Αλήτης.\nΚαφέ «Η Ελλάς».\n΄Η κλαίς, ή γελάς.\nΑπ’ την προκοπή,\nΖεί χωρίς δουλειά.\nΤραβά τα μαλλιά.\nΚαι οι μορφωμένοι ;\nΤρέχουν να προλάβουν.\nΤι να καταλάβουν !\n΄Ο,τι ισχύει τώρα,\nτούτη δώ την ώρα,\nαύριο έχει φύγει.\nΤους πιάνουνε ρίγη.\nΦώς, πού να φανεί.\nΔε χωρά Φωνή.\nΟύτε που ακούν.\nΤο ποτάμι τρέχει.\nΓι αυτούς, πέρα βρέχει.\n΄Ερχετ’ άλλη νύξ.\nΦούντωσ’ άλλος βήξ.\nΤων Καιρών Σημεία,\nχωρίς νάχεις μία.\nΟ καιρός της βίας.\nΤα είχαμε χύμα,\nπου δεν έχει μία,\nόπως θέλεις σύρεται.\nΤο νού πιπιλάνε.\nΨάχνουν για δολώματα.\nΓειά σας δικαιώματα (!)\nΤους ρυθμούς βαράνε.\n΄Αβουλα τα όντα.\nΒλέπεις μαύρα χάλια.\nΠρόοδος σου λέει.\nΗ Ελλάδα κλαίει.\nΜε κάθε θυσία\nΜέχρι να χαθεί.\nΟι μικροί θα σβήσουν.\nΔε θα τους αφήσουν.\nΠέφτει ο χειμώνας.\nΩραίος αιώνας !\nΕλλάς : Κινδυνεύεις.\nΜα, δεν το χωνεύεις.\nΤελικά το ψέμμα,\nΘα σου πιεί το αίμα ! ……….\nΠειραιάς, Οκτώβριος 2001\n1 Μαΐου, 2020 8:41 πμ\nΟ Vladimir Vasilievich Kvachkov βάζει «φωτιά» στο παρασκήνιο.\nΣτο βίντεο που θα δείτε ο πρώην συνταγματάρχης της Spetsnaz και της ρωσικής Στρατιωτικής Υπηρεσίας Πληροφοριών δηλώνει πως δεν υπάρχει πανδημία, ενώ ο κορωνοϊός εξυπηρετεί 4 βασικούς στόχους:\nΜείωση ανθρώπινου πληθυσμού.\nΕκκαθάριση γεω-οικονομικών ανταγωνιστών.\nΜεταξύ άλλων αναφέρει σύμφωνα, πάντα με το βίντεο:\n«Το φαινόμενο του κορωνοϊού, που ονομάζεται ψευδώς πανδημία, πρέπει να εξεταστεί υπό το πρίσμα των παγκόσμιων δυνάμεων, θρησκευτικών, πολιτικών, χρηματοοικονομικών, οικονομικών και εθνικών.\nΕπιτρέψτε μου να σας πω ότι δεν υπάρχει πανδημία, είναι ψέμα, πρέπει να θεωρηθεί ως μια παγκόσμια στρατηγική επιχείρηση. Έτσι πρέπει να μελετηθεί! Αυτές είναι ασκήσεις διοίκησης και προσωπικού από τις παγκόσμιες δυνάμεις πίσω από το παρασκήνιο για τον έλεγχο της ανθρωπότητας.\nΑυτός είναι ο στόχος του κορωνοϊού. Θα το επαναλάβω, μιας και έχουμε λίγη πίστη στον Θεό και ακόμη λιγότερη στην ύπαρξη του Σατανά, του εχθρού της ανθρωπότητας. Ο στόχος των παρασκηνιακών, σιωνιστικών, οικονομικών δυνάμεων είναι η μείωση του παγκόσμιου πληθυσμού. Αυτή είναι η εμμονή τους, πιστεύουν ότι υπάρχουν πάρα πολλοί άνθρωποι στον κόσμο.\nΘα πρέπει να υπάρχουν 100 εκατομμύρια τους είδους τους και το πολύ ένα δισεκατομμύριο άνθρωποι στη Γη για να τους υπηρετούν.\nΕίμαστε υπερβολικά πολλοί για τις παρασκηνιακές δυνάμεις. (…)\nΗ πρώτη προσπάθεια να αφαιρεθούν δικαιώματα από τους ανθρώπους έγινε στις 11 Σεπτεμβρίου 2001. Πολλοί δεν θυμούνται πως μετά την λεγόμενη επίθεση στους Δίδυμους Πύργους κηρύχθηκε ο παγκόσμιος πόλεμος κατά της τρομοκρατίας. Οι παγκόσμιες δυνάμεις πίσω από τα παρασκήνια δημιούργησαν τα γεγονότα της 9/11. Τώρα έχουν μια άλλη δικαιολογία για να αποκτήσουν μεγαλύτερο έλεγχο και να κυριαρχήσουν πάνω στην ανθρωπότητα. Έτσι βρήκαν τον κορωνοϊό».\nΔείτε το συγκλονιστικό βίντεο από τις 25. Μαρτίου του 2020:\nΟι δηλώσεις του Bill Gates για αναμενόμενο βιολογικό τρομοκρατικό χτύπημα επιβεβαιώνουν αυτά που λένε οι Ρώσοι.


Ο ρόλος της ελληνικής κυβέρνησης εν έτει 2011 | Epirus News\nΑυτές τις μέρες κατασκευάζεται μια νέα δομή διαχείρισης του χάους που προκλήθηκε στην Ελλάδα και απειλεί την ΕΕ, εντός της οποίας θα θεμελιωθεί ένα νέο καθεστώς στην πατρίδα μας και εμείς ασχολούμαστε με τα πυροτεχνήματα της κυβέρνησης και των ΜΜΕ, που επιχειρούν να αλλάξουν την μέχρι σήμερα προβληματοποίηση της κρίσης, την οποία ασφαλώς σε μεγάλο βαθμό προκάλεσαν οι ίδιοι. Προσπαθήστε να καταλάβετε ότι η κυβέρνηση και τα ΜΜΕ συντονίζονται στην ανάπτυξη μιας ατζέντας παραπλάνησης, ώστε να μην υπάρξει συντονισμένη παρέμβαση της κοινωνίας των πολιτών και της αριστεράς στο καθεστωτικό διακύβευμα που θα κρίνει το μέλλον της χώρας. Η μη – καθεστωτική Ελλάδα μοιάζει ανίκανη να παρέμβει μακρό – πολιτικά στη συγκυρία. Δεν έχει στρατηγική εξουσίας και αναλώνεται στην αντιμετώπιση των αντιπερισπασμών του καταρρέοντος πελατειακού πολιτικού συστήματος και των νταβάδων του. Τραγικό λάθος. Οι αντικαθεστωτικοί της χώρα μας, τώρα έπρεπε να δράσουν, προτείνοντας την δική τους λύση στην διαχείριση του χάους. Αντί για αυτό καθίστανται μέρος της χαοτικής δομής. Τι κρίμα να μας «δουλεύει» ένας εσμός αστοιχείωτων και άξεστων ντερμπεντέρηδων!\nΟ ρόλος της κυβέρνησης εν έτει 2011 είναι αποκλειστικά επικοινωνιακός. Επιχειρεί πλέον αντί να κάνει το άσπρο, μαύρο, όπως προσπαθούσε μέχρι σήμερα, να διηγηθεί με ευχάριστο τρόπο δυσάρεστα πράγματα. Πες τα κακά νέα με έναν ευχάριστο τρόπο και θα μεταμορφωθούν σε καλά νέα, τους λένε οι ξένοι σύμβουλοι του Γιώργου Παπανδρέου. Μη με ρωτήσετε που το ξέρω. Τα ίδια σχολεία τελειώσαμε, αλλά ίσως να καταλάβαμε άλλα πράγματα, αν και μάθαμε τις ίδιες τεχνικές! Ασφαλώς τα πράγματα δεν είναι τόσο απλά, όσο ίσως ακούγονται. Για να διηγηθείς με ευχάριστο τρόπο τα δυσάρεστα για την κοινωνία και να κερδίσεις την ανοχή της, ως προς την εφαρμογή μιας πολιτικής που θα την υποβαθμίζει για πολλά χρόνια, είναι μια πολύπλοκη και επίπονη απασχόληση. Αυτό είναι όμως το μεγάλο στοίχημα της κυβέρνησης και γι’ αυτό ταλαιπωρεί ο πρωθυπουργός τους υπουργούς του με σεμινάρια επί σεμιναρίων. Τώρα πρέπει να παρουσιάσουν με ευχάριστο τρόπο την συμφωνία Γερμανών και εβραϊκού λόμπυ, αφού πρώτα δείξουν πόσο επεκτατικό και σκληρό είναι το «τέταρτο Ράιχ». Ο Τραπεζίτης και η ελληνική κυβέρνηση που τον εκπροσωπεί θα καταγγείλουν για άλλη μια φορά την ανάλγητη γερμανική ηγεσία προς τους φτωχοποιούμενους λαούς και στο τέλος θα εκφράσουν την «συγκρατημένη ικανοποίηση» τους για την λύση του Μαρτίου, που θα επισφραγίσει το τέλος του προσωρινού μηχανισμού για την χώρα μας, ενώ θα θεμελιώνει ένα νέο καθεστώς απόλυτης εγκατάλειψης της λαϊκής κυριαρχίας. Μέσα σε αυτό το κλίμα κορύφωσης του χάους και με την προπαγανδιστική ρητορεία περί υπέρβασής του θα διεξαχθούν γενικές εκλογές στην Ελλάδα. Θα είναι οι πλέον εκβιαστικές και «βρώμικες» εκλογές της μεταπολίτευσης.\nΤις πρόωρες εκλογές θα προκηρύξει μία κυβέρνηση ανδρεικέλων που πρεσβεύει ότι οι υπουργοί είναι τα γρανάζια του πολιτικού μηχανισμού της Τρόικας. Ο κυβερνητικός εκπρόσωπος σχολιάζοντας αιτιάζει πως η κυρία Κατσέλη διαφωνεί με την Τρόικα δήλωσε: «Αν διαφωνούσε με την τρόικα, δεν θα ήταν υπουργός. Γι’ αυτό λέω ότι η δουλειά που γίνεται και στα εργασιακά είναι μια πολύ σημαντική δουλειά, με πολύ λεπτές ισορροπίες. Και φυσικά τέτοιου είδους απλουστεύσεις και γενικές θεωρίες ότι διαφωνεί με την τρόικα η κυρία Κατσέλη αδικούν την ουσία». Όχι δεν πρέπει να αδικούμε την ουσία. Κυρίως αυτήν! Στο πλαίσιο αυτού του «σεβασμού» στην ουσία συνέταξα τούτο το σημείωμα, αν και πολλοί ίσως αντιτάξετε ότι και σήμερα όπως και χθες «μια είναι η ουσία, μπακλαβάς γωνία». Λάθος, την ουσία μην την ψάχνεις πια στον μπακλαβά που κάποτε γεύτηκες, κοίτα πώς σε μακλαβαδιάζει το καθεστώς. Τώρα, που μέσα από την αλληλουχία των κρυφών νοημάτων, ξεπροβάλουν οι «άνθρωποι του έξυπνου χρήματος» για να εισπράξουν το κέρδος των δικών τους πτωμάτων, που θα έλεγε και ο συχωρεμένος Οδυσσέας Ελύτης.\nΒερολίνο, Βρυξέλλες, Γερμανία, Γιαννακόπουλος, Δημήτρης Γιαννακόπουλος, ΕΕ, Ελλάδα, Ελύτης, Η.Π.Α., Οδυσσέας Ελύτης, Σαρκοζί, άποψη, άρθρο, ανομία, εκλογές, ευρωπαϊκή κρίση, κυβέρνηση, μεταπολίτευση, πολιτική επικοινωνία, πολιτική πρακτική, πρόωρες εκλογές, σύνταγμα, τραπεζίτης, τρόικα, χρηματοπιστωτικό κέντρο\n← Νόμοι και εφαρμογή


Motorola Xoom Tablet Hands On - XGamers.gr\n3 Φεβρουαρίου 2011 papp0us 0 Σχόλια android, hands on, Honeycomb, Motorola, Tablet, xoom\nΑπο εκει και πέρα το Xoom είναι εφοδιασμένο με 2 κάμερες, μία 5mp στο πίσω μέρος, και μια 2mp μπροστά για Videoκλήσεις. Τέλος η εσωτερική μνήμη του είναι 32 GB και ολα αυτά σε μια συσκευή βάρους 760 γραμμαρίων. Αρκετά με τα λόγια όμως, πάμε στο οφθαλμόλουτρο!\n← Παρουσίαση για το HoneyComb απο τη Google.Νεο Android Market\nΤο Blogger στο Android. →\n4 Φεβρουαρίου 2011 papp0us 0\n26 Ιανουαρίου 2011 papp0us 0\n13 Φεβρουαρίου 2011 papp0us 0


Το ΔΝΤ παραδέχεται ότι υποτίμησε τη ζημιά που προκάλεσε η λιτότητα στην ελληνική οικονομία!!! | ΠΟΛΙΤΙΚΗ | antinews.gr\nΈγγραφο – βόμβα του Διεθνούς Νομισματικού Ταμείου το οποίος καταφέρεται κατά του ιδίου αλλά και ολόκληρης της τρόικας, αποκαλύπτει το Dow Jones Newswires λέγοντας ότι θα δημοσιευτεί πιθανότατα αύριο στη Wall Street Journal. Η ανάλυση που κάνει το ΔΝΤ έρχεται για δεύτερη φορά να παραδεχθεί ότι όλα όσα έγιναν για την Ελλάδα ήταν λάθος, μετά την παραδοχή που είχε γίνει σχετικά με τους συντελεστές για το χρέος.\nΤο ΔΝΤ παραδέχεται ότι υποτίμησε σημαντικά τη ζημιά που προκάλεσε η συνταγή λιτότητας στην ελληνική οικονομία, υπογραμμίζοντας ωστόσο πως η αντίδραση στην κρίση έδωσε χρόνο στην Ευρωζώνη να περιορίσει τις επιπτώσεις για την υπόλοιπη Ευρώπη. Θυσιάστηκε δηλαδή ο ελληνικός λαός για να μην «μολυνθεί» όλη η Ευρώπη.\nΠεριγράφεται επίσης η αβεβαιότητα γύρω από την ελληνική διάσωση ως «τόσο σημαντική που το ΔΝΤ αδυνατούσε να εγγυηθεί πως το δημόσιο χρέος ήταν βιώσιμο ως αρκετά πιθανό σενάριο».\nΑρχιμήδης 05/06/2013 19:59:23\nΕ, αφού το παραδέχονται, ας μας διαγράψουν τώρα, που χάρη σε μας σώθηκε η Ευρώπη, το υπόλοιπο χρέος σαν ελάχιστη αποζημίωση για τις θυσίες μας . Άλλωστε τα 2/3 περίπου του χρέους δημιουργήθηκαν απο περιπτώσεις Τσοχατζόπουλου, Χριστοφοράκου, Μαντέλη, Τσουκάτου κλπ, εν αγνοία του λαού, ακόμα και των συνδαιτημόνων του Πάγκαλου...Εικονικό χρήμα είναι. Δεν δημιουργήθηκε με ιδρώτα...\neuagelos 05/06/2013 20:06:08\nΑφήστε τους να λυσσάνε. Μην τους δίνετε σημασία, από τη ζήλια τους τα λένε. Όπου πάει το ΔΝΤ αφήνει καμμένη γη. Ξεπουλιούνται τα πάντα και οι λαοί εξαθλιώνονται. Αυτά οι Έλληνες πολιτικοί τα ξέραν και τους ξεγέλασαν. Γι' αυτό εμείς πάμε για success story και αυτοί μιλάν για δήθεν "λάθος".\ndioklis 05/06/2013 20:15:24\nΔεν είναι κάτι που δεν γνωρίζαμε , τόσα σχόλια γράφτηκαν στο διαδίκτυο περί αυτού . Τώρα που έχουμε και επίσημη παραδοχή τι πράττουμε ως κοινωνία με τους εκπροσώπους που εκλέξαμε ? Νομίζω ότι με την πλάτη στον τοίχο τίποτα δεν αποκλείεται!\nNick 05/06/2013 20:18:51\nΕύχομαι να καταρρεύσει η Deutsche Bank με τα τρισ. παραγώγων σαν προεκλογικό δώρο στη Μέρκελ!\nΔιογένης 05/06/2013 20:43:23\nΟι άνθρωποι δεν ξέρουν τι λένε. Άραγε, πότε θα παραδεχτούν την ζημιά που κάνουν στην ελληνική οικονομία όταν λένε και ξαναλένε ότι το ελληνικό χρέος "δεν είναι βιώσιμο" και επαναφέρουν συνεχώς - λες και μας έχουν συμπαθήσει - το ζήτημα του "κουρέματος" του χρέους μας; Η ζημιά που κάνουν λέγοντας ότι το χρέος δεν είναι δήθεν βιώσιμο είναι απείρως μεγαλύτερη από το όποιο όφελος θα μπορούσε μελλοντικά να φέρει ένα "κούρεμα".\nΑν έκανε ζημιά η υπερβολική λιτότητα και το ΕΝΝΟΟΥΝ αυτό που λένε, γιατί τώρα δεν δέχεται η Λαγκάρντη την μείωση του ΦΠΑ στην εστίαση; Κόντεψαν να δολοφονήσουν έναν ολόκληρο λαό, ένα ιστορικό έθνος, αν τα καταφέραμε (μέχρι στιγμής) είναι χάρη σε πολύ συγκεκριμένες ιδιαιτερότητές μας. Και τώρα αυτοί δεν θέλουν να δοθεί ούτε η πιο παραμικρή βοήθεια σε έναν ζωτικό κλάδο της ελληνικής οικονομίας;\nΑς αναγνωρίσουν το λάθος τους και να τους πιστέψουμε. Αλλιώς, "άλλα λόγια ν' αγαπιόμαστε".\nΔιογένης 05/06/2013 20:43:56\nΣυγγνώμη, εννοούσα "να αναγνωρίσουν έμπρακτα το λάθος τους". Ξέχασα το "έμπρακτα".\nkaterina @ Διογένης 06/06/2013 19:46:59\nΝαι, Θα το αναγνωρίσουν το ίδιο έμπρακτα όσο και οι δικοί μας φωστήρες αναγνωρίζουν τα λάθη τους. Θυμήσου: με πρόσφατο νόμο δεν έχουν ευθύνη οι τραπεζίτες για το "λάθος" της έγκρισης θαλασσοδανείων προς κόμματα. Με παλαιότερο νόμο δεν έχουν ευθύνη οι υπουργοί για τα λάθη τους. Διογένη, βγες λίγο από το πιθάρι σου και δες τη μεγάλη εικόνα. Δεν πρόκειται ποτέ να σε προστατέψουν από απατεωνιές οι πρώτοι διδάξαντες.\nsceptic 05/06/2013 21:31:54\nΕχει γεμίσει με αλεξιπτωτιστές η Ελλάδα , που πέφτουν από τα σύννεφα συνεχώς με αυτά που ανακαλύπτουν οψίμως...\nNEKK 05/06/2013 21:53:06\n"Ελληνες, συγγνωμη για το λαθος, αλλα...καλα τα πατε! Αν και καταστραφηκατε, συνεχιστε ετσι! - Πουληστε τα ομως ολα γρηγορα, για να μπορειτε να δανειζεστε ελευθερα απο τις αγορες!"\nfe 05/06/2013 22:13:27\nΣεισαχθεια φωναζαν οι λαικιστες το 2010 και εβγαζαν σπυρια οι πρετεντερηδες και οι μπαμπηδες.Τελος παντων αυτα ειναι γνωστα για αυτους που δεν ενημερωνονται απο τα γνωστα γκεσεμια.Το θεμα ειναι γιατι βγαζει το ΔΝΤ την "απορρητη" εκθεση την δεδομενη στιγμη.Για να ενημερωσει τον ελληνικο λαο; χαχαχχαχ καρφακι δεν του καιγεται.Ο στοχος ειναι η θεια στο βερολινο που εχει και κατι καλπες σε τρει μηνες.Λεει λοιπον στους γερμανους φορολογουμενους οτι αγορασατε χρεος απο μια χωρα που ποτε δεν θα μπορεσει να σας το δωσει πισω...το μονο που κανατε ειναι να σωσετε τις τραπεζες.Ο πολεμος αμερικης-γερμανιας ειναι σε εξελιξη.Η καρεκλα της θειας τριζει και μαζι μαυτην πολλες ευρωπαικες καρεκλες.\nΑθώρ @ fe 06/06/2013 07:30:32\nΠάντα κακοπροαίρετος και απαισιόδοξος εσείς πια!!! Οι άνθρωποι απλά ήταν απρόσεκτοι και τους ...παράπεσε το απόρρητο έγγραφο. Όσο για το ''τρίξιμο'' της καρέκλας, αυτό δεν είναι τρίξιμο! Μοιάζει με ουράνια ψαλμωδία. :-)\nΙωάννης Ζέρβας @ fe 06/06/2013 09:05:31\nΜακάρι να έτριζε η Καρεκλα τις, δεν φαίνεται πουθενά δυστυχώς. Η Αντιπολίτευση είναι χιλιόμετρα πίσω...\nfe @ Ιωάννης Ζέρβας 06/06/2013 17:30:38\nΚαι ομως τριζει.Η τελευταια δημοσκοπηση εχει μερκελ 39 vs spd+πρασινοι 42.\nΘα μου πεις τι διαφορετικο περιμενεις απο τον σημιτη της γερμανιας και τους ετσι και γκιουβετσι πρασινους.Σωστη ερωτηση και γω μικρο καλαθι κραταω.Αλλα θα ειναι μια μικρη νικη για ολους μας.Θα δουμε......\nιάκωβος 05/06/2013 22:38:18\nΩραία να την επισυνάψει την "απόρρητη" ο Σαμαράς στο Φεκ που θα μειώνει το ΦΠΑ στην εστίαση και την Φορολογία γενικότερα...\ndaresome @ ιάκωβος 05/06/2013 23:05:19\nΤι θα μειώσει ? Ναι ναι, γι΄αυτό όλο συνεδριάζουν τα επιτελεία για να σχεδιάζουν νέους φόρους ή τους παλιούς σε ... νέες βάσεις !!\nmara M. 05/06/2013 22:49:31\nΒρήκαν και τα έκαναν. Πόσο καιρό λέμε κάποιοι εδώ μέσα ότι όλα γίνονται για να σωθούν οι τράπεζες κι οι τραπεζίτες. Να δω σε πόσα ακόμα θα δικαιωθούμε.\nZame 05/06/2013 22:52:33\nOσοι έπαιζαν μικροί βόλους θα θυμούνται το\nαπ'τ'ολας & σκουντήματα στην πιθαμή σου..\n& 'καθάρισαν.. ?\nπάνε για το νέο παιχνίδι.. ?\nΤο ΔΝΤ παραδέχεται ότι υποτίμησε σημαντικά τη ζημιά που προκάλεσε η συνταγή λιτότητας στην ελληνική οικονομία)\n*Δηλαδη όπως λέμε η απόλυτη έντεχνη αναντιστοιχία της επιβληθείσας αθλιότητας.. προς όφελος της κερδοσκοπίας ?\n(Θυσιάστηκε δηλαδή ο ελληνικός λαός για να μην «μολυνθεί» όλη η Ευρώπη) *θεμελιώθηκαν αξιώσεις αποζημιώσεων & αποκατάστασης..\nτης ανήκεστης βλάβης..?\n& το οτι το ΔΝΤ παραδέχεται ότι παρέβη τους ίδιους του τους κανόνες για να κάνει το διογκούμενο χρέος της Ελλάδας να φαίνεται βιώσιμο..!\n*δεν το κάνει λιγότερο ΕΝΟΧΟ πού ΕΠΙΔΕΙΝΩΝΕΤΑΙ περαιτέρω\nαπό την -μελλοντική εξέλιξη του χρέους που ήταν λανθασμένη\n«κατά ένα μεγάλο βαθμό»\nmara M. 05/06/2013 23:17:17\nΛέει κι άλλα η εκθεση του ΔΝΤ, ότι τα βάρη του μνημονίου μοιράστηκαν δυσανάλογα στην κοινωνία με τους αδύναμους να πληρώνουν τη νύφη και ότι ιστορικά δεν έχει ξανασυμβεί ποτέ τέτοιο μέγεθος περικοπών και φορολογικών αυξήσεων.\nΤώρα που υπάρχει κι η δική τους παραδοχή ποιος θα πληρώσει για την καταστροφή αυτής της χώρας που συντελέστηκε με εντολές Γερμανίας και κομισιον απο υπάκουους εντολοδόχους;\nη Dimi 05/06/2013 23:27:40\n«Χλιδάτο πάρτι στο ΔΝΤ»\nΚυθήριος 06/06/2013 01:03:22\nΘέλουν νά κόψουν τό χαράτσι καί ἔπρεπε κάπως νά τό δικαιολογήσουν...\nἌς ἔχουν τό κρίμα στό λαιμό τους ὅλων αὐτῶν πού αὐτοκτόνησαν ἐξαιτίας τῶν ''λαθῶν τους''...\ndrider 06/06/2013 01:06:03\nΓια να μην περιμένετε την αυριανή WSJ\nkostas.k 06/06/2013 01:27:18\nκι αναρωτιόμουν αν αυτό το αποκαλυπτικό 'στριπτίζ' θα κατέληγε σε πάρτυ με ..ζα ή σε τίποτα έκτροπα...\nδημης 06/06/2013 01:35:50\n"Κι έχει το θράσος ο εκπρόσωπος του ΔΝΤ, Π. Τόμσεν να απαιτεί από την Ελλάδα ανήκουστα πράγματα. Μήπως θα πρέπει η ελληνική κυβέρνηση να αντιδράσει απέναντι σ’ αυτούς τους άθλιους ερασιτέχνες που έπαιξαν με το μέλλον ενός ελληνικού λαού;"...\nΚαλά να το ξανασκεφτούμε λίγο καλύτερα τον τρόπο και χρόνο "αντίδρασης"...\nμας βλέπω μα το που θα υπάρξει υποψία σκέψης για αντίδραση με καμιά χούντα μεσανατολικού τύπου...\nΑπλός χαζός αστός 06/06/2013 02:02:17\nΚαι με το success story τι γίνεται ρε παιδιά?\nΧαλκιδέος 06/06/2013 02:20:38\nΜου θυμίζει το εξής: Να σε πιάσω από τους γιακάδες, να σου ρίξω ένα μπερντάκι περιποιημένο και μετά να έρχομαι κάθε 2 ημέρες να σε δέρνω. Αφού σε δείρω κανά δυό χρόνια μ' αυτό το ρυθμό και δεν σου έχει μείνει κόκκαλο άσπαστο επάνω σου, να σου πω "Κοίτα παληκάρι! Λάθος! Εγώ νόμιζα ότι με το ξύλο θα έφτιαχνες κορμί. Λάθος ανάλυση"! Κι αφού το παραδεχτώ ότι έκανα λάθος, να συνεχίσω το ξύλο (μιας και το συνήθισες)...\nΑθώρ 06/06/2013 07:16:23\nΜε τόσα ''λάθη'', με τόσα αισχρά ψέματα κι εκβιασμούς, με τόσες τρικλοποδιές, με τόσους λυσσασμένους τοκογλύφους να μας πετσοκόβουν στο βωμό της αισχροκέρδειάς τους, ΕΜΕΙΣ, καταφέραμε χωρίς καμιάν αντίσταση, χωρίς κανένα σχέδιο, χωρίς κανένα πρόγραμμα, απλά εκτελώντας τις ΛΑΘΟΣ εντολές, να μεγαλουργήσουμε!!!! Ε, αυτό δεν είναι από μόνο του ένα ΘΑΥΜΑ; Το δηλητήριο τελικά, για μας απεδείχθη ελιξίριο. Φανταστείτε να ήτανε σωστές κι οι οδηγίες! Πλανητάρχες θα ήμασταν σήμερα!! Γι αυτό αδέλφια, μην τους λαμβάνετε στα σοβαρά υπ΄όψη σας τους πονηρούς τους ΔουΝουΤάδες. Να σας ...μπερδέψουν πάλι προσπαθούν. Εσείς, συνεχίστε απτόητοι ότι κι αν λένε, στο δρόμο που χαράξατε μαζί τους. Με συνέπεια, με υποταγή, μ΄ερμητικά κλειστά τα μάτια και το στόμα, μέχρι να γράψουμε και τους 120 τόμους της ιστορικής μας επιτυχίας. Εξάλλου μας το είπε καθαρά ο ποιητής : ''Το κατά λάθος λάθος, μπορεί να σε οδηγήσει και σ΄άλλα επόμενα, ΔΕΝ σε επαναφέρει όμως ποτέ στο σωστό. - Ο.Ε ''\nΑ, και τώρα που θα βάλουν στο τραπέζι οι φίλοι-τοκογλύφοι-εταίροι-το τρίτο το μνημόνιο το.....σωστό, που θα....πετύχει, μην τυχόν διεκδικήσετε τίποτε και μετανοιώσουν, μας βγάλουν απ΄το ευρώ και καταστραφούμε; Ξέρετε. Σαν χθές, σαν προχθές, όπως πάντα. Χωρίς αντίσταση. Ναι σε όλα.\nAρχιμήδης @ Αθώρ 06/06/2013 09:26:56\nΕτσι είναι δυστυχώς αγαπητή μου Αθώρ.\nΑπο τους Τσολάκογλου τι αντίσταση να περιμένεις?\nΑλλωστε αυτοί όταν τρώνε δεν μιλάνε...\nRainbow @ Αθώρ 06/06/2013 15:32:59\nΕτσι ακριβώς,ναι σε ολα.Και ας διαλύεται μια χώρα ολοσχερώς και με μη αναστρέψιμες συνέπειες.Οι τράπεζες και οι Μπάμπηδες να είναι καλά.......\nΑθώρ 06/06/2013 07:22:48\nΣίγουρα θα έχουν εφιάλτες τη νύχτα. Όλοι οι σαν αυτούς, έχουν αφυπνισμένη συνείδηση που τους ελέγχει.... Βέβαιααααα!\nΚυθήριος @ Αθώρ 06/06/2013 07:58:40\nὌοοχι τή νύχτα,τήν ἡμέρα νά τούς ἔχουν,ὁλοζώντανους!\nΑθώρ @ Κυθήριος 06/06/2013 08:15:05\nΚαλή σας ημέρα αγαπητέ μου Κυθήριε.\nΑυτοί είναι ζόμπι. Δεν έχουν ψυχή κι έτσι δεν υποφέρουν από τίποτε.\nΒΙΣ 06/06/2013 09:09:09\nΜετά από αυτά, έχω δύο παρατηρήσεις να κάνω:\n1. Τα νεοφιλ παπαγαλάκια (με τον Σκάι σε πρώτη θέση) διατείνονταν περίπου ότι το πρόγραμμα ήταν κάτι σαν θέσφατο, μονόδρομος, κλπ. Εδώ το ΔΝΤ παραδέχεται ότι η συνταγή ήταν σε μεγάλο βαθμό, ίσως και εσκεμμένα, μη κατάλληλη για την ασθένεια.\n2. Πόσο αξιόπιστες είναι οι μέθοδοι που χρησιμοποιούνται στην επιστήμη της οικονομίας;\nMantisKalhas 06/06/2013 09:21:25\nΛύσσαξε ο Μπαρμπα Σαμ και αφού τα ντόπια τσιράκια του αποδεικνύονται κατώτεροι του μισθού τους, αφού οι παγκόσμιοι οικονομικοί φωστήρες τύπου Κρούγκμαν, Ρουμπινί, Μπαρουφάκη και Λαπαβίτσα έβαλαν την ουρά στα σκέλια, είπε να βάλει μπρός τα μεγάλα μέσα. Άκουσον άκουσον: Αυστηρά εμπιστευτικό(;) έγγραφο του Δ.Ν.Τ δημοσιοποιεί η αμερικάνικη φυλλάδα!!! Παραδέχεται το Δ.Ν.Τ το λάθος του!!! Έμμεσα όμως καρφώνει την ευρωζώνη και δη τη Γερμανία με την οποία και ασφαλώς είναι η κόντρα. Λες να ξανακάνει το λάθος ο ΣΥΡΙΖΑ και να χρησιμοποιήσει τα καρφιά των αμερικάνων ως επιχείρημα εσωτερικής κατανάλωσης; Εάν το κάνει θα κατρακυλήσει στο 15% στην επόμενη δημοσκόπηση.\neuagelos @ MantisKalhas 06/06/2013 10:49:57\nΕ, μα είναι φανερό ότι θέλουν να εκτροχιάσουν το σαξσές στόρυ.\nΦαύλος Ενάρετος @ MantisKalhas 06/06/2013 10:53:15\n....Βρε λές; Aν κάνει τέτοιο λάθος, πράγματι στο 35% θα πάει Ο Δημήτρης Πιατάς και η Χρυσή Αυγή του.\nΦαύλος Ενάρετος @ MantisKalhas 06/06/2013 10:58:19\n....Βρε λές; Aν κάνει τέτοιο λάθος, πράγματι στο 35% θα πάει Ο Δημήτρης Πιατάς και η Χρυσή Αυγή του. Μιλάμε για θρίαμβο!\nΑθωος Περαστικος 06/06/2013 09:42:03\nΚάλχα δεν μας τα λες καλά...15% δεν πέφτει ότι και να κάνει. Κοίτα γύρω σου και άσε τις προφητείες. Αν εκμεταλλευτούν σωστά αυτή τη βόμβα που έσκασε από το ΔΝΤ, άνοδο θα έχουν, όχι πτώση.\nΓεώργιος Τ. @ Αθωος Περαστικος 06/06/2013 18:41:02\nΑνοδό λόγω του ότι θα τους πιστέψει ποιος; Ούτε οι του σύριζα δεν εμπιστεύονται τον Τσίπρα πλέον...\nΑ 06/06/2013 10:30:58\nΠαιχνίδια στου κασσίδη το κεφάλι!\nΟ κασσίδης είναι η Ελλάδα, όλοι εμείς.\nΤι περιμένουν από μας μετά την δημοσιοποίηση του εγγράφου;\nΝα πουμε ΑΙΣΧΟΣ και να βγούμε στους δρόμους; Να στραφούμε εναντίον της Γερμανίας που έχει εκλογές ; Μήπως να βγούμε από το μνημόνιο μόνοι μας; Μήπως τελικά βρε παιδιά να βγούμε και από το ευρώ ; Στο φινάλε δεν διαλάμε και την ΕΕ;\nΗ γνώμη μου είναι να πούμε εντάξει κάνατε λάθος, διορθώστε το, τώρα, άμεσα χωρίς περιστροφές.\neuagelos @ Α 06/06/2013 11:03:40\nΟ κασσίδης να μάθει να προσέχει τις παρέες του, να μη χάφτει ότι του πασάρει ο κάθε απατεώνας και να αρχίσει να διαφεντεύει το σπίτι του. Αλλιώς θα βρεθεί νηστικός στο δρόμο .\nΑ @ euagelos 06/06/2013 14:34:53\nποιες παρέες είναι καλές; να τις προτιμήσουμε.\neuagelos @ Α 06/06/2013 17:18:38\nΔεν υπάρχουν καλές και κακές. Απλά να τις προσέχει. Δε χρειάζεται να τις δίνει τα κλειδιά του σπιτιού όσο καλές και να φαίνονται, όσα δώρα κι αν τάζουν.\nΦαύλος Ενάρετος 06/06/2013 11:01:03\n@ Κάλχας : ....Βρε λές; Aν κάνει τέτοιο λάθος, πράγματι στο 35% θα πάει Ο Δημήτρης Πιατάς και η Χρυσή Αυγή του.\nleak 06/06/2013 11:35:33\nΕλα μωρέ, για ένα λαθάκι τύπωσαν ολόκληρη έκθεση...\nΠαναγιώτης 06/06/2013 11:46:00\nΠαραδεχεται , ξεπαραδεχεται , ετοιμαζονται σιγα σιγα οι κατασχεσεις στις περιουσιες των Ελληνων που με ευθυνη δικη του εφθασαν εδω που εφθασαν .\nΝα χαιρεστε την "δημοκρατια" και την "αναπτυξη" σας .\nαναξιμανδρος 06/06/2013 12:24:34\nτετοια λεει το δντ και θα φτασει τη χρυση αυγη στο 30%...\nΦυγόκεντρος 06/06/2013 12:29:15\nΠροετοιμάζουν το νέο κούρεμα.\ndrider @ Φυγόκεντρος 06/06/2013 17:10:51\nΚακά νέα... Αφενός παραδέχονται ότι θα ήταν καλύτερα για την χώρα να γινόταν το κούρεμα στην αρχή του προγράμματος (Μάιος 2010) αφετέρου τα ρίχνουν στους Ευρωπαίους (και κυρίως στους Γερμανούς) ότι αρνούμενοι αρχικά αυτή την επιλογή, για να σώσουν τις τράπεζες τους, δώσανε χρόνο στους ιδιώτες να ξεφορτωθούν τα ελληνικά ομόλογα και κατά συνέπεια να φορτωθούν τα αντίστοιχα κόστη διάσωσης ο επίσημος τομέας και οι Ευρωπαίοι πολίτες.\nΤι σημαίνει αυτό στην πράξη για εμάς; Με δεδομένο ότι μας έχουν "γραμμένους" και το ΔΝΤ αλλά και οι Ευρωπαίοι (νοιάζονται φαίνεται μόνο για τους πλούσιους στην Ελλάδα) και με 2ο δεδομένο το προηγούμενο της Κύπρου, τότε μπορώ με αρκετή ασφάλεια να υποθέσω ότι το "κούρεμα" των δανείων του προγράμματος (όποτε αυτό θα γίνει) θα συνοδεύεται και από αντίστοιχο κούρεμα των καταθέσεων των Ελλήνων πολιτών.\nΦυγόκεντρος @ drider 06/06/2013 17:51:15\nΜπα, δεν νομίζω! Αυτό θα είναι ένα κούρεμα ...συγνώμης! Δεν υπάρχουν πιά στο κάδρο οι τεμπέληδες Έλληνες που πρέπει να τιμωρηθούν.\ncp 06/06/2013 12:44:23\nΛάθος κάνετε όλοι!\nΗ μικρή Ελλάδα κατάφερε για μια ακόμα φορά να βάλει τα γυαλιά σε όλη την οικουμένη και να ζει σήμερα ένα πρωτόγνωρο και μεγαλειώδες οικονομικό θαύμα.\ntheo1611 06/06/2013 17:15:15\nΤο ΔΝΤ παραδέχεται ότι παραβίασε τους κανόνες του γιατί θεώρησε ότι με βάση τη στάση της ΕΕ και της ΕΚΤ υπήρχε κίνδυνος διάλυσης της Ευρωζώνης και της παγκόσμιας οικονομίας από default της Ελλάδας.\nΤο ΔΝΤ επίσης λέει ότι τα μέτρα που έλαβε η overregulated Ελλάδα (ως σοβιετία θα προσέθετα) εξαντλούνται. Πρέπει να κάνει διαρθρωτικές αλλαγές άμεσα για να καλύψει το χαμένο χρόνο, αν και αναγνωρίζει ότι είχε υποεκτιμήσει την ισχύ των λίγων κατεστημένων συμφερόντων της χώρας στο να τις τραινάρουν, ή να τις ακυρώσουν ή να επιχειρήσουν να επωφεληθούν ακόμα περισσότερο κατά την κρίση, ώστε να εξέλθουν όχι μόνον αλώβητα αλλά και ενισχυμένα.\nΥΓ: Μία άλλη ανάγνωση με το ποτήρι μιοσογεμάτο αντί μισοάδειο για το τι μάλλον πρέπει να κάνουμε από δω και πέρα, σύμφωνα με το ΔΝΤ! Εμείς βέβαια στοχοποιούμε το ΔΝΤ γιατί δεν θέλουμε να κάνουμε τίποτα από αυτά που θα έπρεπε να είχαμε κάνει (τα μη σοβιετικά θα προσέθετα) και μάλλον θα υποχρεωθούμε να κάνουμε άμεσα, εκτός και αν καταφέρουμε πάλι να τα μπαλαμουτιάσουμε προσωρινά με την ΕΕ, ώστε στο τέλος να οδηγηθούμε αυτοβούλως στην έξοδο από το ευρώ και την ΕΕ (τώρα μάλιστα που όπως υπογραμμίζει το ΔΝΤ η ΕΕ δεν διατρέχει τους κινδύνους και τις χασούρες που διέτρεχε όταν όλα ξεκίνησαν!!!)\nΑντίθεσις @ theo1611 06/06/2013 19:57:28\nΠού στηρίζετε την πρόβλεψή σας για έξοδο της χώρας από την Ε.Ε.; Από την ευρωζώνη το κατανοώ, αλλά από την Ε.Ε. γιατί; Σε τι θα αποσκοπούσε, ποιο το όφελος για τη χώρα ή για την Ε.Ε.;\nmiden_agan 06/06/2013 19:38:11\nΓια άλλη μια φορά σχολιάζουμε κάτι που δεν έχουμε διαβάσει. Ο drider παραπάνω έβαλε το link για το έγγραφο του ΔΝΤ.\nΑκόμη και από το executive summary προκύπτει ότι το ΔΝΤ ουσιαστικά παραβίασε τους κανόνες του για να ΄βοηθήσει τη χώρα δεδομένου ότι αποτελούσε συστημικό κίνδυνο. Δηλαδή κανονικά θα έπρεπε να μας αφήσουν να χρεοκοπήσουμε.\nΓια άλλη μια φορά αντί να κάνουμε κάτι ως κράτος και λαός προκειμένου να σταματήσουμε να παράγουμε ελλείματα ψάχνουμε κάπου να ρίξουμε το ανάθεμα.


Ημέρες Φωτογραφίας Άρτας 2021 από την Φ.Ο.Α. – ΗΧΩ ΤΗΣ ΑΡΤΑΣ\nΗμέρες Φωτογραφίας Άρτας 2021 από την Φ.Ο.Α.\nΤελευταία Ενημέρωση 7 Ιούν 2021\nΗ Φ.Ο.Α. – Φωτογραφική Ομάδα art.A’s για 4η συνεχόμενη χρονιά διοργανώνει το φωτογραφικό φεστιβάλ ‘’Ημέρες Φωτογραφίας Άρτας 2021”. Η έναρξη των εκδηλώσεων θα γίνει την Δευτέρα 21 Ιουνίου 2021 και θα διαρκέσουν έως την Τετάρτη 30 Ιουνίου. Επίκεντρο των εκδηλώσεων θα είναι η έκθεση φωτογραφίας των μελών της Φ.Ο.Α. που επιμελήθηκαν η Φωτεινή Παπαχατζή και η Κατερίνα Κούρου, εισηγήτριες των φωτογραφικών σεμιναρίων που διοργάνωσε η Ομάδα μας την περίοδο 2020-2021.\nΗ φετινή έκθεση “ Έξη ” των μελών της Φ.Ο.Α αποκαλύπτει ανεξερεύνητες πλευρές του εαυτού μας και συνήθειες που προέκυψαν λόγω της πανδημίας στην καθημερινότητα μας. Δημιουργήθηκε με την συνεχή επίδραση σκέψεων, συναισθημάτων, φόβων ή επιθυμιών , μέσω του παιχνιδιού αλλά και της πορείας από το σκοτάδι στο φως, μέσω της παρατήρησης και της αφαίρεσης.\nΣτο πρόγραμμα θα περιλαμβάνονται επίσης βιντεοπροβολές σε διάφορα σημεία της πόλης των φιλοξενούμενων Φωτογραφικών Ομάδων από άλλες πόλεις, βιντεοπροβολή της έκθεσης “repost it” του Photometria festival, προβολές ντοκιμαντέρ, διαγωνισμός φωτογραφίας, φωτοβόλτα στο περιαστικό δάσος της πόλης και βραδιά νυχτερινής φωτογράφισης.\nΟι εκδηλώσεις προσαρμόζονται στα δεδομένα της κατάστασης που ζούμε με τις υποχρεωτικές συστάσεις περί μη συγχρωτισμού σε κλειστούς χώρους εξαιτίας της πανδημίας του covid19. Συνεπώς αναδιαμορφώνουμε τις εκθέσεις μας με την μορφή ψηφιακής προβολής φωτογραφιών και την προβολή ντοκιμαντέρ κυρίως σε εξωτερικούς χώρους.\nΑγρίνιο: Παραιτήθηκε ο διοικητής του νοσοκομείου για το θέμα της υψηλής θνησιμότητας στη ΜΕΘ\nΧρυσοχοΐδης: Με τον Νόμο Παρασκευόπουλου βγήκαν έξω 117 σκληροί ποινικοί»!\nΟλοκληρώθηκαν οι οδικές συνδέσεις Εγνατία- Σούλι και Γέφυρα Μπαλντούμας- κόμβος…\nΑνακοίνωση από το Τμήμα Αλιείας της Π.Ε Άρτας\nΈνα ακόμη “Ταξίδι Εξοικείωσης” στην Άρτα δημοσιογράφων της Αθήνας


Hotel Mundial, Λισαβόνα, Πορτογαλία - Σύγκριση προσφορών\nPraca Martim Moniz nr. 2, Λισαβόνα, Lisbon District, Πορτογαλία\nΕξαιρετικόΒάσει 7.057 κριτικών\nΟι καλύτερες προσφορές για το Hotel Mundial\nΚριτικές για το Hotel Mundial\nΠληροφορίες για το Hotel Mundial\nΛίγα λεπτά από τον σταθμό Baixa Chiado Metro Station, το Hotel Mundial Lisbon αποτελεί μια πρακτική επιλογή στην πόλη Λισαβόνα. Έχει επίσης δωρεάν ασύρματο ίντερνετ και ταράτσα και 24ωρη υπηρεσία δωμα...\nΠαροχές στο Hotel Mundial\nΦωτογραφίες από το Hotel Mundial\nΠού βρίσκεται το Hotel Mundial\nΛισαβόνα Largo das Olarias0,4 χλμ.\nΛισαβόνα Avenida1,0 χλμ.\nHotel Mundial: Συχνές ερωτήσεις\nΟι τιμές του Hotel Mundial συγκρίνονται με τα ξενοδοχεία 4 αστέρων στην πόλη Λισαβόνα;\nΤο Hotel Mundial έχει γενικά χαμηλότερες τιμές από τη μέση τιμή των ξενοδοχείων 4 αστέρων στην πόλη Λισαβόνα. Κατά μέσο όρο, η τιμή ανά διανυκτέρευση στην πόλη Λισαβόνα είναι 150,892. Το Hotel Mundial κοστίζει 96€ ανά διανυκτέρευση, δηλαδή 26% πιο φθηνά από το Λισαβόνα κατά μέσο όρο.\nΠόσο κοντά βρίσκεται το Hotel Mundial στο πλησιέστερο αεροδρόμιο, Λισαβόνα Humberto Delgado;\nΧωρίς κίνηση, η διαδρομή από το Hotel Mundial στο Λισαβόνα Humberto Delgado (πλησιέστερο αεροδρόμιο) διαρκεί συνήθως 8min και είναι 6,8 χλμ.. Εάν μένετε σε μητρόπολη, η διάρκεια της διαδρομής μπορεί να είναι μεγαλύτερη λόγω κίνησης στους δρόμους.\nΛισαβόνα Humberto Delgado - Ποιος είναι ο καλύτερος τρόπος μετακίνησης στο Hotel Mundial;\nΜπορείτε να πάτε εύκολα από το Λισαβόνα Humberto Delgado στο Hotel Mundial, νοικιάζοντας αυτοκίνητο από το πρακτορείο ενοικίασης του αεροδρομίου με 59€/ημέρα κατά μέσο όρο στην πόλη Λισαβόνα. Το Hotel Mundial διαθέτει χώρο στάθμευσης για τους επισκέπτες που επιλέγουν αυτόν τον τρόπο μετακίνησης. Οι εφαρμογές κοινοχρησίας οχημάτων και ταξί είναι μια συχνή λύση για τους επισκέπτες του Hotel Mundial που επισκέπτονται την πόλη Λισαβόνα. Αυτός είναι συχνά ο πιο οικονομικός τρόπος μετακίνησης στην πόλη Λισαβόνα.\nΠοιος είναι ο τηλεφωνικός αριθμός του Hotel Mundial;\nΕάν έχετε ερωτήσεις ή προβληματισμούς με τη διαμονή σας, καλέστε στο +351 218 842 000 για να μιλήσετε με υπεύθυνο της ρεσεψιόν του Hotel Mundial.\nΥπάρχει Wi-Fi στο Hotel Mundial;\nΝαι, το Hotel Mundial διαθέτει Wi-Fi για τους επισκέπτες του.\nΞενοδοχεία παρόμοια με το Hotel Mundial\nΞενοδοχεία κοντά στο Hotel Mundial\nΤο A Toca Do Polvo B&B βρίσκεται στην πόλη Λισαβόνα και είναι πολύ κοντά σε αξιοθέατα, όπως τα Santa Maria Maior de Lisboa και Santa Justa Lift. Οι επισκέπτες μπορούν επίσης να αξιοποιήσουν δωρεάν σύνδεση στο διαδίκτυο σε όλους τους χώρους του bed & breakfast.


Ένα ολοκαίνουριο beauty trend υπόσχεται να σου χαρίσει βουτυρένια επιδερμίδα - Daily-News.GR\n20 Απρίλιος 2021, 13:20\tΟμορφιά 53 Προβολές\nΌλες μας θέλουμε να είμαστε και να νιώθουμε όμορφες. Θέλουμε να το ακούμε από τους γύρω μας, αλλά θέλουμε και να το βλέπουμε κοιτάζοντας τον εαυτό μας στον καθρέφτη. Γι’ αυτό ακριβώς φροντίζουμε σε καθημερινή βάση το πρόσωπό μας και την επιδερμίδα μας.\nΑκολουθούμε μια συγκεκριμένη ρουτίνα ομορφιάς, δοκιμάζουμε νέα προϊόντα και συστατικά, αγαπάμε ή απορρίπτουμε υφές και κάπως έτσι πορευόμαστε. Μας αρέσει, όμως, και να ανακαλύπτουμε νέα beauty trends, που ξεπετάγονται κάθε τρεις και λίγο στον «χάρτη» της ομορφιάς.\nΈνα από αυτά είναι και το buttery skin trend, το οποίο έχει κάνει χαμό ανάμεσα στις beauty addicts το τελευταίο διάστημα. Τι είναι, όμως, το buttery skin; Πρόκειται για μια τεχνική make up, η οποία χαρίζει βουτυρένια, αλαβάστρινη επιδερμίδα. Θα μπορούσαμε να το παρομοιάσουμε με το glass skin, το οποίο υπόσχεται λάμψη στην επιδερμίδα. Ωστόσο, οι ιδέες πίσω από αυτές τις δύο τάσεις είναι εντελώς διαφορετικές.\nΣτο glass skin πρέπει να ακολουθείς μια πολύ περίπλοκη ρουτίνα ομορφιάς, που εστιάζει στην ενυδάτωση και στην αίσθηση απαλότητας. Ωστόσο, το buttery skin trend βασίζεται ξεκάθαρα στο make up για να πετύχει παροδικά το ίδιο εφέ.\nΣτην ουσία, το buttery skin trend εστιάζει στο layering του make up και στη δημιουργία ενός πεντακάθαρου, αλαβάστρινου δέρματος. Αυτό το βουτυρένιο (aka buttery) αποτέλεσμα δεν μπορεί να επιτευχθεί παρά μόνο αν έχεις φρεσκοπλυμένο, ενυδατωμένο δέρμα. Τα υπόλοιπα βήματα θα τα βρεις στην παρακάτω gallery και θα διαπιστώσεις πως είναι πολύ, πολύ εύκολo να τα ακολουθήσεις και να αποκτήσεις το απόλυτο βουτυρένιο δέρμα.\nΔιάβασε ακόμα: 10 γαλακτώματα καθαρισμού και 4 λόγοι για να τα εντάξεις στη ρουτίνα ομορφιάς σου\nΕτικέτεςBEAUTY TRENDS BUTTERY SKIN make up επιδερμίδα μακιγιάζ\nΠροηγούμενος Πρόβλημα στην καρδιά: Αναγνωρίστε το από τα σημάδια στα πόδια (εικόνες)\nΕπόμενο Τραυματισμοί παιδιών από πτώση επίπλων – Αυξάνονται τα περιστατικά\nΤο nail art της Ηλιάνας Παπαγεωργίου θυμίζει τις χρωματιστές κορδέλες της ρυθμικής γυμναστικής\n05 Μάι 2021, 21:00\nWe are calling it! Το χρώμα στα χείλη φέτος το καλοκαίρι θα είναι πιο έντονο από ποτέ\n05 Μάι 2021, 17:05\n05 Μάι 2021, 16:01\n5+1 hacks για να απογειώσεις τα σγουρά μαλλιά σου\n05 Μάι 2021, 13:20\n05 Μάι 2021, 11:30\n05 Μάι 2021, 08:30


ΑΕΤΟΣ ΧΑΛΚΙΔΙΚΗΣ: Ηλεκτρονικά οι αιτήσεις για δωρεάν φιλοξενία παιδιών στους παιδικούς σταθμούς του Δήμου Πολυγύρου\nΤο Μορφωτικό - Πολιτιστικό - Αθλητικό και Κοινωνικό Νομικό Πρόσωπο του Δ. Πολυγύρου "ΑΡΙΣΤΟΤΕΛΗΣ", στο οποίο ανήκουν οι Παιδικοί Σταθμοί ενημερώνει ότι ξεκίνησαν ηλεκτρονικά οι αιτήσεις συμμετοχής για τη δωρεάν φιλοξενία των παιδιών τους στους παιδικούς σταθμούς του Δήμου Πολυγύρου μέσω του προγράμματος του ΕΣΠΑ.\n1. Να συμπληρώσει και να υποβάλει σε ηλεκτρονική μορφή στον ιστότοπο της Ε.Ε.Τ.Α.Α. (www.eetaa.gr, paidikoi.eetaa.gr).την φόρμα «Αίτηση Συμμετοχής», η οποία υπέχει θέση Υπεύθυνης Δήλωσης. Οι αιτήσεις συμμετοχής υποβάλλονται ΗΛΕΚΤΡΟΝΙΚΑ στη Διεύθυνση www.eetaa.gr, paidikoi.eetaa.gr.\n2. Να αποστείλει τα δικαιολογητικά συμμετοχής μαζί με την εκτύπωση της ηλεκτρονικής αίτησης συμμετοχής, στην Ε.Ε.Τ.Α.Α, μόνο ταχυδρομικά ή με υπηρεσίες ταχυμεταφοράς (courier),στο χρονικό διάστημα από12.7.2016 έως 29/7/2016.\nΤα απαιτούμενα δικαιολογητικά μαζί με την εκτύπωση της «Αίτησης συμμετοχής -Δήλωσης», όπως αυτή έχει υποβληθεί ηλεκτρονικά, θα τοποθετούνται σε φάκελο στον οποίο εξωτερικά θα πρέπει υποχρεωτικά να αναγράφεται η ένδειξη «ΓΙΑ ΤΗΝ ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΗΝ ΥΛΟΠΟΙΗΣΗ ΤΗΣ ΔΡΑΣΗΣ ΕΝΑΡΜΟΝΙΣΗ ΟΙΚΟΓΕΝΕΙΑΚΗΣ ΚΑΙ ΕΠΑΓΓΕΛΜΑΤΙΚΗΣ ΖΩΗΣ» ΕΤΟΥΣ 2016-2017, και θα υποβάλλονται, ταχυδρομικώς ή με υπηρεσία ταχυμεταφοράς (courier), στα Γραφεία της Ε.Ε.Τ.Α.Α. Α.Ε.στην ακόλουθη Διεύθυνση :\nΔείγμα της αίτησης συμμετοχής\nΟδηγίες συμπλήρωσης της αίτησης - δικαιολογητικά


Το Huawei P30 Lite είναι το λιγότερο ισχυρό μοντέλο της επερχόμενης ναυαρχίδας σειράς τηλεφώνων Huawei P30. Παρά το γεγονός αυτό, η συσκευή αυτή θα φέρει μερικές πολύ ενδιαφέρουσες προδιαγραφές. Οι φωτογραφίες του τηλεφώνου που έχουν καταχωρηθεί στη TENAA έχουν ήδη αποκαλύψει ότι θα έρθει με τριπλή οπίσθια κάμερα. Τώρα διέρρευσαν νέες πληροφορίες που λένε ότι το βασικό μοντέλο θα έχει άφθονο αποθηκευτικό χώρο.\nΣύμφωνα με τον γνωστό tipster Roland Quandt του Winfuture.de, το βασικό μοντέλο του Huawei P30 Lite θα έχει εσωτερική μνήμη χωρητικότητας 128GB, διπλάσια από εκείνη του προκατόχου του, το P20 Lite. Αλλά αυτό δεν είναι το καλύτερο που αποκαλύπτει.\nΑκόμη και με τη διπλή μνήμη αποθήκευσης, το Huawei P30 Lite θα πωλείται στην ίδια τιμή με τον προκάτοχό του. Αυτό σημαίνει ότι θα έχει καλύτερες προδιαγραφές στην ίδια τιμή με το μοντέλο του περασμένου έτους που κυκλοφόρησε με αρχική τιμή € 369. Χωρίς επιπλέον χρήματα, χωρίς κρυφές χρεώσεις.\nΤο P30 Lite θα έχει οθόνη διαγωνίου 6,15 ιντσών με εγκοπή τύπου σταγόνας και θα συσκευάζει μια μπαταρία φορτίου 3.240 mAh. Αναμένεται να τροφοδοτείται από τον επεξεργαστή Kirin 710 της εταιρείας, αλλά σε αυτή την τιμή, δεν θα μας πείραζε να έχει κάποιο ισχυρότερο chipset από την Qualcomm.\nTags: 128GBhuaweihuawei P30 lite\nNext post Oppo: «Χρειαζόμαστε πραγματικά το DxOMark»;\nPrevious post Xiaomi Mi 8 Lite: αρπάξτε το «μικρό» Mi 8 με 6GB+64GB στα 178€!!


Στα 14 τα ενεργά κρούσματα στο Δήμο Καμένων Βούρλων\nΔημοσιεύτηκε: Δευτέρα, 08 Μαρτίου 2021 10:40\nΠροσοχή ζητούν από τους πολίτες…\nΜπορεί η λίστα του ΕΟΔΥ να δείχνει ένα μόνο καινούριο κρούσμα στο Δήμο καμένων Βούρλων, σύμφωνα με τον υπεύθυνο Πολιτικής Προστασίας όμως Νίκο Παπαγρηγορίου, έχουν εντοπιστεί άλλα τέσσερα (4)!\n«Σας ενημερώνουμε ότι σήμερα εντοπίστηκαν τέσσερα (4) νέα κρούσματα COVID-19 σε κατοίκους του Δήμου μας (44, 45, 19 και 17 ετών), οι οποίοι έχουν ήδη μπει σε καραντίνα, καθώς παράλληλα πραγματοποιείται και ιχνηλάτηση των επαφών τους», αναφέρει σε ανακοίνωσή του ο κ. Παπαγρηγορίου, ο οποίος αποκαλύπτει και τον αριθμό των ενεργών κρουσμάτων σε όλο το Δήμο και ανά Δημοτική Ενότητα.\nΣυνολικά τα ενεργά κρούσματα COVID-19 στο Δήμο Καμένων Βούρλων ανέρχονται σε δεκατέσσερα (14) και πιο αναλυτικά:\nΕπτά (7) στη Δ.Ε. Αγίου Κωνσταντίνου,\nΤέσσερα (4) στη Δ.Ε. Καμένων Βούρλων και\nΤρία (3) στη Δ.Ε. Μώλου,\nΌλα τα κρούσματα έχουν μπει σε καραντίνα, σύμφωνα με τον υπεύθυνο Πολιτικής Προστασίας.\n«Η κατάσταση είναι πολύ δύσκολη γι' αυτό και σε καμία περίπτωση δεν εφησυχάζουμε και η μέριμνα όλων μας είναι να προστατεύσουμε τους δημότες μας. Σε κάθε περίπτωση όμως ο καθένας από εμάς οφείλει να ακολουθεί τις οδηγίες που εκδίδουν οι αρμόδιες υπηρεσίες. Τηρούμε τις αποστάσεις μεταξύ μας», καταλήγει η ανακοίνωση από τον κ. Παπαγρηγορίου.


Τάσεις φυγής – σύνδρομο φυγής: Ποιες οι αιτίες τους και πώς αντιμετωπίζονται; | Epirus News\nΤάσεις φυγής – σύνδρομο φυγής: Ποιες οι αιτίες τους και πώς αντιμετωπίζονται;\n24/10/2017 Epirus News Epirus\nΈτσι το κλασικό δίλημμα ήταν και παραμένει σχεδόν αναλλοίωτα ταυτισμένο με το σύνδρομο «μάχης ή φυγής». Πέφτουμε στο κρεβάτι και νιώθουμε την καρδιά μας να χτυπάει έντονα, ασφυκτιούμε. Θαρρείς πως κάποιος μας βάζει το μαξιλάρι στο πρόσωπο και δεν μπορούμε ν’αναπνεύσουμε. Κοιμόμαστε ελάχιστα, ξυπνάμε μες τη νύχτα, και η πρώτη σκέψη μας το πρωί, είναι να μπορούσαμε να φύγουμε κάπου πολύ μακριά. Κάπου που τα προβλήματα θα είχαν τη λύση τους χωρίς πολλή σκέψη.\nΓενικά στις οριακές προσωπικότητες η σκέψη των ατόμων είναι καταλυμένη από μια έντονη υπερδραστηριότητα, που καμιά φορά φτάνει να μπλοκάρεται από αισθήματα φόβου και πολλές φορές να οδηγούνται οι ίδιοι σε πανικό, έτσι ώστε ή να τρέχουν να φύγουν πανικόβλητοι ή να «ορμούν» πάνω στο αντικείμενο του θυμού τους. Γενικά, η οριακή προσωπικότητα είναι ακριβώς το σημείο που πάλλεται μεταξύ αυτών των δυο συναισθημάτων, πανικού ή φυγής, χωρίς να έχει τη δύναμη να αποφασίσει για το ένα ή το άλλο. Η έλλειψη αυτής της κριτικής ικανότητας στις συγκεκριμένες περιπτώσεις παθολογικής διαταραχής της προσωπικότητας, πολλές φορές έχει οργανικές αιτίες.\nΣε όλους αρέσει να φεύγουν ή να «φεύγουν», να ταξιδεύουν ή να «ταξιδεύουν». Το ζήτημα είναι να το κάνουν για τους σωστούς λόγους και με τις σωστές αφορμές. Είναι αλήθεια ότι οι τάσεις φυγής, είναι κάτι σύνηθες πια. Θες να φύγεις μακριά και να ρίξεις μαύρη πέτρα πίσω σου. Δεν θέλεις να μαθαίνεις τίποτα που να μπορεί να σε ρίξει ψυχολογικά. Είναι λύση όμως αυτό; Σίγουρα όχι.\nάρθρο, σύνδρομο φυγής, τάσεις φυγής, υγεία\n← Ανακοίνωση τομέα Υγείας ΝΔ Ιωαννίνων: “Ντροπή και όνειδος!”\nΣε Ιωάννινα και Ηγουμενίτσα ο πρωθυπουργός Α. Τσίπρας →


ΖΗΣΗΣ ΕΘΝΙΚΗ - ZISIS ETHNIKI\nΧατζηπαύλου, Σαρακατσάνης, Ρούμπος κ.α. σε μία βραδιά stand up comedy για καλό σκοπό!\nΤετάρτη 3 Ιανουρίου στο Ίδρυμα Μιχάλης Κακογιάννης στις 21:00\nΓια την αντιμετώπιση του κολεόσπασμου υπάρχουν διάφορες τεχνικές η επιλογή των οποίων εξαρτάται από πολλές προϋποθέσεις.\nHAIR: Το διάσημο tribal rock μιούζικαλ για πρώτη φορά στην Ελλάδα\nΠρεμιέρα 15 Νοεμβρίου 2017 - Για περιορισμένο αριθμό παραστάσεων!\nΑπό Τρίτη 31 Οκτωβρίου\nΚαταναγκαστική σεξουαλική συμπεριφορά: Πώς επηρεάζει την ζωή μας\nΟι συμπεριφορές αυτές συνήθως δημιουργούν προβλήματα στην οικογένεια, στις κοινωνικές σχέσεις και κατόπιν στην εργασία...\nΦτάνεις στα 18; Τα 3... μέτωπα που έχεις να αντιμετωπίσεις\nΑνεξάρτητα από την επιτυχία ή την αποτυχία στις εξετάσεις, ένα μεγάλο ποσοστό των νέων θα ολοκληρώσει πρακτικά την εφηβεία ύστερα από δέκα χρόνια, δηλαδή στην ηλικία των 30 ή 35 χρόνων\n27 και 28 Σεπτεμβρίου στις 21:00\nΔεν βγαίνει το κεφαλάκι του πέους μου. Έχω κάποιο πρόβλημα;\nΤο πρόβλημα που έχω είναι ότι δεν βγαίνει το κεφαλάκι στο πέος μου. Προσπαθώ όσο μπορώ κάθε φόρα να τραβάω το πετσάκι όσο πιο κάτω γίνεται, αλλά φοβάμαι παραπάνω επειδή τσούζει.\nΜετά από ερωτική απογοήτευση εθίστηκα στο πορνό και τον αυνανισμό. Τι μπορώ να κάνω;\nΤα τελευταία 3 χρόνια και μετά από μια έντονη ερωτική απογοήτευση νιώθω ότι κυριολεκτικά εθίστηκα στο πορνό και τον αυνανισμό.\nΕίμαι 17 ετών. Ποιο θα έπρεπε σε αυτή την ηλικία να είναι το μέγεθος των όρχεών μου; Πιστεύω σε σχέση με άλλα παιδιά της ηλικίας μου ότι είναι μικροί και το πέος μου σχετικά...\nΌταν γίνεται πρωκτική επαφή μου φεύγει η στύση... Τι φταίει;\nΓεια σας είμαι 19 χρονών και έχω ένα πρόβλημα κατά τη διάρκεια των ερωτικών επαφών με τον σύντροφό μου. Όποτε γίνεται πρωκτική επαφή μετά από λίγο η στύση μου φεύγει, είτε γίνει με προφύλαξη είτε χωρίς.\n«Η ΤΑΡΑΤΣΑ ΤΟΥ ΦΟΙΒΟΥ»: Καλλιτεχνικές συμμετοχές Σεπτεμβρίου\nΟλοκληρώνει τον κύκλο της τον Σεπτέμβριο με εκλεκτούς καλεσμένους\nΕμφανίζεται ένα υγρό, όταν κάνω πρωκτικό σεξ: Τι είναι;\nΤώρα τελευταία έχω ξεκινήσει πρωκτικό σεξ και έχω παρατηρήσει ότι όταν τελειώσουμε ο πρωκτός μου εκρέει ένα υγρό σαν βλέννα ή σαν σπέρμα.\nΈχουμε σεξουαλική επαφή χωρίς καμιά προφύλαξη, απλά δεν έχει τελειώσει πότε μέσα μου και πάντα τελειώνει κοντά 15- 20 επίτηδες δευτερόλεπτα, αφού έχει βγει.\nΥποψιάζομαι ότι ο σύντροφός μου είναι bisexual...


(Ανακατεύθυνση από Μιχαήλ Καλαποθάκης)\nΑμέσως σχεδόν μετά την επιστροφή του στην Ελλάδα, το 1858, ο Καλοποθάκης άρχισε την έκδοση του περιοδικού Αστήρ της Ανατολής, το οποίο αρχικά κυκλοφόρησε ως εβδομαδιαίο, αλλά αργότερα έγινε μηνιαίο. Σύντομα και κάτω από την πίεση του Oρθόδοξου κλήρου, οι εκδοτικοί οίκοι αρνήθηκαν να συνεχίσουν την έκδοσή του. Αυτό ανάγκασε τον Καλοποθάκη να ιδρύσει ένα δικό του εκδοτικό οίκο.\nΚατά τη διάρκεια της Kρητικής επανάστασης του 1866-1869 ο Καλοποθάκης με τους συνεργάτες του, ίδρυσαν οργανισμό περιθάλψεως των προσφύγων από την Κρήτη, που έδινε τροφή, στέγη και εκπαίδευση σε χιλιάδες αναξιοπαθούντες.\nΤέλος, ο Kαλοποθάκης έγινε ο πρώτος Έλληνας Διευθυντής της Βρετανικής Βιβλικής Εταιρίας στην Αθήνα και άρχισε μια προσπάθεια για διάδοση της Αγίας Γραφής στην Ελλάδα. Γι' αυτό το σκοπό προσέλαβε Χριστιανούς, κυρίως νεαρούς, ως βιβλιοπώλες, οι οποίοι περιόδευαν πουλώντας Άγιες Γραφές σε χωριά και πόλεις σε όλη τη χώρα. O Καλοποθάκης πέθανε το 1911, λίγο μετά το τελευταίο του κήρυγμα που είχε να κάνει, πάνω στο «Τετέλεσται» που είπε ο Ιησούς Χριστός επάνω στο σταυρό. Ο τάφος του βρίσκεται στο Πρώτο Νεκροταφείο Αθηνών.\n↑ O πεζογράφος Γρηγόριος Ξενόπουλος, ο οποίος ήταν ένας από τους τακτικούς αναγνώστες της Εφημερίδας των Παίδων, μεταξύ άλλων γράφει στο αυτοβιογραφικό του βιβλίο «Η Ζωή μου σαν Μυθιστόρημα» τα εξής: «πραγματικώς, με την «Εφημερίδα των Παίδων», που δημοσίευε τόσο ωραίες εικονογραφημένες ιστορίες «ξαπολύθηκα» και στο διάβασμα. Σε κάθε σχεδόν φυλλάδιο, το περιοδικό δημοσίευε κι από ένα ποίημα, θρησκευτικό συνήθως, με τη μουσική του... Μόλις λάβαινα φυλλάδιο με ύμνο, της τον πήγαινα (της Αδριανής Επισκοπούλου) να μου τον παίξει (στο πιάνο)... Μια, δυο, τρεις φορές, ώσπου μάθαινα τον ύμνο κι εγώ... Θυμούμαι ακόμα τον πρώτο ύμνο που έμαθα με την Αδριανή. Ήταν ένας ύμνος ιεραποστολικός... Δε μ' έκανε βέβαια, ούτε πιστεύω να έκανε ποτέ κανέν' άλλο Ελληνόπουλο, είτε ιεραπόστολο, είτε απλώς ευαγγελικό, κι άδικα ανησύχησε τότε η Ιερά Σύνοδος κι απαγόρευσε όλα τα δημοσιεύματα του Καλοποθάκη. Χρωστώ όμως να ομολογήσω, πως κι η «Εφημερίς των Παίδων» με ωφέλησε πολύ και μου τόνωσε το θρησκευτικό αίσθημα, που είναι υπεράνω από κάθε δόγμα και κάθε αίρεση...»\nΑνακτήθηκε από "https://el.wikipedia.org/w/index.php?title=Μιχαήλ_Καλοποθάκης&oldid=8376906"\nΤελευταία τροποποίηση 11:51, 6 Αυγούστου 2020.